qundao/data-zh-poetry huggingface dataset:
排难
作者：胡布
朝代：元
体裁：古风

烈士有名累，不耻贫贱时。圣哲畏匡宋，蒙庄且授讥。柰何改故容，犹得辨妍嗤。达道乃自顺，异服尚云非。岂伊贤圣姿，抗力虎狼威。而况当季世，冉冉轻薄为。矫首谢岐路，斯文不在兹。
放歌行
作者：胡布
朝代：元
体裁：古风

宿云流阴度城阙，城头乌啼城上月。胡笳歇拍羌笛哀，穹庐将军泪成血。匣剑星文光欲动，罗帷青灯明复灭。空将梦里见先皇，曾是军中识英杰。伊昔青冥奋雕鹗，鶱飞百万翔寥廓。而今白眼泣麒麟，啁啾鸟雀追风尘。风尘阴阴暗河县，经过行人问征战。还将汉北裂帛红，回向辽东带书箭。箭飞翎折镞断金，马死沙场春草深。不见征尘掩骸骨，朝朝暮暮陇云阴。西当太白环荆楚，北斩楼兰叱降虏。黄须鲜卑应梦来，白面终童弃繻去。可怜功业归偏将，道傍枕藉成丘壤。九衢呵从何纷纭，列屋珠貂不相让。别有南阳开甲第，转日回天擅经济。意气由来缚虎雄，纵横乌事屠龙计。屠龙缚虎技难凭，续弦煎胶奇自矜。自谓亚夫知剧孟，过从易水问荆卿。国难欲除耻欲雪，督亢图穷匕不发。将军不惜将军头，侠客空成汗漫游。
故居燕
作者：胡布
朝代：元
体裁：古风

燕燕复燕燕，冷去炎来见。认取旧时巢，识得新人面。悬知廷火灾，不是悲红线。得食勿喃喃，新人保深眷。
效古·其一
作者：胡布
朝代：元
体裁：古风

身如东海山，日出被光华。谁能长夜里，埃雾相邀遮。濯濯榑桑枝，浮广毓朝霞。朝霞蔽昏雨，连阴交沮洳。润泽不周物，何如一抔土。
效古·其二
作者：胡布
朝代：元
体裁：古风

自为荡子妻，身是良家妇。荡子事万里，纵横穷幽讨。会促别日长，非恨相抛早。恩义在人心，穷达安足道。况未居贫贱，心亲情不衰。黄金旧钗钏，长日市餔糜。留得形容在，当见归来时。
敕勒歌
作者：胡布
朝代：元
体裁：古风

敕勒川，环阴山。毡作穹庐，觞酒弦弹。牛羊万计各有群，动有礼节情逾真。土风浑庞，德泽熙淳。视民如已，一体归同仁。地偏西北庶类殷，中国圣域何能驯。
新霁后望西山作
作者：胡布
朝代：元
体裁：古风

晓云城阙霁，宿雨氛埃净。东旭披素光，西峰倒圆景。山川庶物秀洪南，仙迹奇标昔所探。舞凤三江周沔水，奔龙九叠障灵岩。灵岩芳润生佳木，楩楠如金杞梓玉。楚材幽森挺桢干，楚俗熙和地饶沃。繁花媚柳照江城，兵后楼台列将营。玉勒晓风看骑气，金钲夜月静边声。陈家待客空悬榻，宋室求贤浪得名。君山杰阁空中影，并峙薇垣代藩屏。三川绀缊春四时，一片绿云秋万顷。堂堂考鼓铿鲸钟，浦树溪林卫几重。天道宏文垂丽日，和风膏雨渥恩浓。水国之妖业蜃子，剧来祸民干地纪。都仙太史夙所隶，天帝锡以长生玺。玉渊飞刃馘潜妖，铁柱中流遏洪水。下感遗黎乐道真，至今江海净无尘。云中鸡犬通仙路，画里牛羊识幻身。壮游局蹐留吴越，仙景参差殊未谒。何意南来作楚囚，新亭举目白蘋洲。鸿门玉碎群雄散，芒砀云空王气收。此景此时伤偪侧，填胸磊砢纷如织。孔圣因知北鄙奇，谢公遂爱东山屐。东山屐齿蹑青云，时止时行道不群。为君一掬南溟水，天下苍生涤垢氛。
新霁后登城楼
作者：胡布
朝代：元
体裁：七言律诗

长江脉脉泻阴雷，八表云销万马来。南挹军峰天柱壮，东临闽峤地维开。典章遗物逃秦火，草树馀春长楚材。何必新亭泪如雨，孤臣孽子岂凡才。
方壶吞吐云梦图
作者：胡布
朝代：元
体裁：古风

天地一俯仰，有形具吾中。驱之布海岳，纳则包鸿蒙。浩气溢八垠，浮寰融化工。卷舒事在我，至道岂污隆。伟造廓神设，括囊非外容。恢图卑赞育，冲抱怿屯蒙。彻迹饮太和，澄心一醇空。茫茫刚风外，橐籥以还终。
方壶画竹寄周知州
作者：胡布
朝代：元
体裁：七言绝句

太守题封金瀣沆，壶仙折寄玉琳琅。凤翎几叶潇湘露，留作高轩九夏凉。
方壶耸壑昂霄图
作者：胡布
朝代：元
体裁：古风

出门见奇石，举首日月蔽。砥柱屹中天，孤高障元气。膏泉潏成泽，伏蜃下穷底。露夕散凉飔，秋芳蔼丛桂。山樊容偃蹇，浩素澄涯涘。潜德贵颐贞，达人知坎止。
方壶雨后青山图
作者：胡布
朝代：元
体裁：古风

磊磈在胸中，天瓢洗空翠。祥风净六合，运廓大无外。遐峙仰英芒，贞刚砺奇瑰。堪舆安覆焘，日月任显晦。形肖幻天设，混成禀神萃。壶子仙者流，迹我乾坤蜕。
方洲诗
作者：胡布
朝代：元
体裁：古风

伯休沦市药，东方狎金门。大隐当墨居，丘樊焉足论。子牟身江湖，目击魏阙存。奈何陇西士，青紫与世捐。岂必蛰陵薮，矫迹事孤骞。方洲渺心素，蓬岛无异源。澄神湛方寸，蚁壤车马喧。一室遂幽閒，嚣嚣外尘烦。多君抗杰特，阛阓斯林园。颜生亦凿坏，段子空踰垣。何如睨天壤，勖此道义尊。寄谢隐沦客，千秋躅高辕。
施勖仲勉赴会试
作者：胡布
朝代：元
体裁：古风

幼学壮则行，由家达邦国。君亲分内事，忠孝丈夫职。施子起庠序，穷经伟才识。庭训贤父兄，同门友三益。棘闱魁大郡，天对徵良策。薄发贵从容，仕优学弥积。上无负万乘，下不负学力。行矣化此民，以身先典则。摩天思一展，黾勉崇令德。忠孝期两全，永言树嘉绩。
无为天师为远峰东堂作秋林僧舍求题
作者：胡布
朝代：元
体裁：古风

老壶画史擅一代，尺素寒芒扫飞黛。吾甥幻笔得天机，授受传心貌形外。远公老禅清梵馀，扶藜信步犹龙居。谈玄造诣无二致，丘壑风云同卷舒。西原雪晴玉为质，展拂璚台耀秋日。飞光运肘古墨香，点染溟涨龙鸾蔚。须弥堂堂柱法身，性海泱漭川无垠。秋林花雨净如洗，茅屋清泉薝卜村。俨然东隐章溪曲，翠竹黄花瞭心目。青天云气彻荒墟，相对跏趺小山绿。堂中之人缁素流，一点湛波千峰秋。遥情空阔际无相，杯渡隐隐凌沧洲。山川今古不尽兴，人境相忘表殊胜。还师仙笔图幻空，荡荡虚空绝安柄。
无题
作者：胡布
朝代：元
体裁：七言律诗

湘江脩竹泪斑斑，惆怅重瞳去不还。黄道星辰环北极，苍生霖雨在东山。长江䲭革风波远，落日渔歌草泽閒。天壤相逢无限恨，强将轩豁破愁颜。
昆人辞
作者：胡布
朝代：元
体裁：古风

客行无停棹，言念道里违。憩息棠阴下，听彼昆人辞。新官虽云好，终是少相知。旧官不可师，我里日已疲。昔采桑树叶，今攀桑树枝。今日狱讼理，昨日狱讼稀。公庭高且远，所思谅何依。俛首东南城，使星徒参差。
明皇吹笛图
作者：胡布
朝代：元
体裁：七言绝句

绿玉昭华别有名，自从吹曲战尘生。三郎曾洒伊州泪，凝碧池头吊海青。
春寒
作者：胡布
朝代：元
体裁：古风

晨霞艳东旭，中道翳阳光。阴泽不下周，昏霾为雪霜。嘉树秀敷植，条柯被曾冈。寒风振林薄，野色郁青苍。彼美君子材，淬砺质弥刚。严威弱操下，峭茜亦蕃昌。常恐愆融和，养蒙抑屯芒。如何经纬人，与道互乖伤。至理自心得，致平宜有方。浮云期一决，万汇仰天章。
春日即事
作者：胡布
朝代：元
体裁：五言律诗

柳暗掖垣深，春浓小院阴。啼枭空啄屋，困雀不惊林。发土看雄剑，拘幽被雅琴。澄清当日事，愤悱此时心。
春晓
作者：胡布
朝代：元
体裁：五言律诗

虹梁栖弱燕，翠柳度新莺。旭日千门晓，春花万树明。望云心更切，居美道弥贞。试待舒苍翮，翾飞四海清。
春晓即事
作者：胡布
朝代：元
体裁：五言律诗

柳重金盈缕，梅缄玉满枝。早云将凤鬣，斜月带蛾眉。人坐熙春里，山开太古时。衡门倚泉石，相过有佳期。
昱方画寄无尽无尽转赠远峰远峰求题
作者：胡布
朝代：元
体裁：七言绝句

昱方佳制寄传翁，持比璚瑶贶远峰。不是无言一转语，风云毫素起蛟龙。
昱方画赠远峰远峰求题
作者：胡布
朝代：元
体裁：古风

壶公学徒真幻工，吾甥入室俞方从。甥今主教俞方侍，弟子妙笔师高风。颙师起诣僧中雄，俞方契谊相混融。閒来挥洒起斑剥，暝色郁渤开鸿濛。孤峰南峙表天柱，一水东注环晴虹。长林草屋倚怪石，苍藓古涧生秋容。阴风惨慄啸虓虎，云气下上随飞龙。老禅得此状无色，位置丘壑僧堂中。僧堂东隐白雪壁，拂拭古意看题封。鸾绫玉轴好神采，对镜情忘幻泡空。空虚湛湛非影象，此意貌得非凡庸。因师更觅太古画，羲圣无端一画穷。
晓坐
作者：胡布
朝代：元
体裁：五言律诗

一夜雨声尽，绕溪流水深。停鸾依竹实，眠鹤恋松阴。煮石供真赏，看云契道心。那堪小窗静，相对斗华岑。
晓望
作者：胡布
朝代：元
体裁：五言绝句

凭虚御旦气，旷望当高台。水白将天去，云红挟日来。
晓立
作者：胡布
朝代：元
体裁：古风

在山日苦长，在市日苦短。蹊险水流急，溪平山流缓。静中涵群动，万理归一贯。骤雨涨百川，入海略不满。参横月过毕，半落夜当半。野旷天风清，立待东方旦。
晓起
作者：胡布
朝代：元
体裁：七言律诗

一并雨声乡梦残，越罗翡翠耐春寒。遥知叔夜频搔垢，底事逢萌懒著冠。千古云龙心总碎，十年尘土镜羞看。长风渺渺青冥阔，惟待图南臂羽翰。
晚坐闻陈山人歌
作者：胡布
朝代：元
体裁：五言律诗

溪树晚阴合，水亭凉气多。残霞遥海色，曲沼逼天河。华发青冥士，商音白石歌。为君一洗耳，三掬入溟波。
晚归别柯陈善
作者：胡布
朝代：元
体裁：五言律诗

野服称朱颜，松溪看药还。披襟延皓月，辟户纳青山。道在何论隐，时危不厌閒。惟应将只履，送客入秦关。
暮云春树图
作者：胡布
朝代：元
体裁：古风

君子敦友道，五常为并脩。辅仁贵益已，三损戒亦周。同心必同德，气感以类求。伐木既兴怀，鹿鸣思献酬。暌违秖梦寐，落月屋梁秋。云树岂不遥，驰情怅遐陬。何言江渭隔，沈郁日悠悠。合并谅不难，云聚信有由。千祀丰城剑，神光贯斗牛。
曾易山居五咏 其一 白石山
作者：胡布
朝代：元
体裁：古风

太古一片雪，飞来成九龙。天空不敢凿，万仞裂芙蓉。芙蓉峙瑶柱，碎玉粲可数。尧舜登郊庙，拊击百兽舞。月落洞庭波，霞光入秋曙。歌彻饭牛人，熬熬鼎铛煮。
曾易山居五咏 其三 古楼基
作者：胡布
朝代：元
体裁：古风

咸阳一炬火，宫殿逐烟消。得似林泉客，故址碧山遥。碧山红日晓，云水空江杳。古树撼秋风，彷佛高楼杪。高楼昔突兀，举手接中台。坐客三千人，浩啸如喧雷。万事梦幻间，笑谈成土灰。长歌文物地，去薙北山莱。
曾易山居五咏 其二 中流井
作者：胡布
朝代：元
体裁：古风

汲水采月华，探穴得蛟井。百鍊苍龙筋，璚枝结脩绠。铜瓶一失手，环凤不见影。拭泪照寒泉，清心挹朝暝。
曾易山居五咏 其五 三孙樟
作者：胡布
朝代：元
体裁：古风

潜蛟漏大网，遗形老树雄。批鳞拾蜕骨，触目讶腥风。落落耸高柯，紫翠相蔚重。不登将军传，何耻大夫封。深根托厚土，烈气挟苍穹。灵物有化迁，南平感神龙。休光泽奕世，天地保终穷。
曾易山居五咏 其四 饮马桥
作者：胡布
朝代：元
体裁：古风

长虹不经天，饮水落幽涧。至今榑桑云，旭日相焕烂。流风响中外，天籁激吹万。枕石横高秋，悠然卧长坂。骅骝昔在野，玉勒轭不挽。俯饮碧潭波，龙文五花粲。幽阴风雨地，想像起流眄。七月乌鹊来，天河共清浅。
月夜凤山笛声
作者：胡布
朝代：元
体裁：七言绝句

月光如水写秋空，长笛悲来万里风。不是山高去天近，那因吹入五云中。
有感
作者：胡布
朝代：元
体裁：七言绝句

云林遥隔鹿门山，长路嚣尘倦往还。自信庞公远城府，不因名姓在人间。
有感·其一
作者：胡布
朝代：元
体裁：古风

宋人不识玉，至宝奇燕石。乃笑卞和愚，哀哀负刑阨。多见嫉邪者，群邪乘奸慝。齐声指佞人，世尔乖辨惑。帝舜友傲象，士师谢盗蹠。贤圣天伦际，判然不踰阈。俯仰无愧怍，孰为名玷实。圣道大坦夷，名言日昭晰。
有感·其三
作者：胡布
朝代：元
体裁：古风

海鸟避风涛，安得飨非礼。小物去就轻，高飞择所止。燕雀企遐慕，䲭枭兀而峙。贻笑鲁展禽，垂涎太牢味。事多轻致重，理有誉成毁。不见邹孟轲，泣下心如水。
有感·其二
作者：胡布
朝代：元
体裁：古风

燕人少作客，老归不识乡。过晋误形似，血泣庐冢荒。一朝达故墟，悲尽更无伤。嫔妇恸前夫，来者诬其声。诚负金石心，岂有后来情。亲疏迹既乱，真赝世难明。斯言传千载，周孔当复生。
有所传
作者：胡布
朝代：元
体裁：五言律诗

北阙皇风振，东宫宝历登。虽残周太庙，足倚汉中兴。德在仁无敌，恩先勇莫矜。好符尧舜治，星象泰阶徵。
有所思篇
作者：胡布
朝代：元
体裁：古风

相思不可巳，相见邈难期。当君怀乡夜，是妾梦归时。宝奁残匣粉，瑶瑟脆弦丝。文杏酣娇晕，弱柳展愁眉。綵屏香雾掩，绮帐晓寒低。照骨环金析，见胆镜尘飞。苦为芳年去，坐恐故心衰。裂帛待秋雁，掩泪听朝鸡。亭亭将影吊，脉脉寄心知。香里愁还炽，想中人似来。裁诗织锦去，忆箭带书归。望极将情远，途遥念马迟。素怀钟契爱，良愿岂乖违。一札缘风至，万里幸星驰。
有赠
作者：胡布
朝代：元
体裁：七言绝句

三珠树底紫鸾笙，九弄参差玉谱成。青鸟不来明月冷，六铢衣薄怯秋清。
有道写寄叔夏隐士
作者：胡布
朝代：元
体裁：五言律诗

有道应知命，无求足养和。少忧闻礼晚，贫耻受恩多。尤怨乖名义，因循致乱讹。周公频入梦，搔首意如何。
望不来
作者：胡布
朝代：元
体裁：古风

登高以望远，尘生谓子来。飙风忽过耳，忆念故难裁。观海见波涛，喷薄雪山摧。鲸鲵喧暂息，万艘安在哉。朝日升榑桑，夕月临高台。梦想睹颜色，良时相见乖。子岂无弘愿，独与寸心谐。苍苍不假缘，俛结路何阶。各惟崇令德，轻荣亟图回。烈剑尚同形，千秋出尘埃。德迈实天辅，乾乾当自媒。
杂言·其一
作者：胡布
朝代：元
体裁：古风

流目睇远天，遥情千里外。延伫岂不劳，神驰与心会。昔我笄丱时，探赜窥万代。兵争历年长，壮节秉刚介。大志喟中乖，饮和养屯昧。天人理悠远，生死非芥蒂。孰使确石坚，而来委冰溃。屡空行不乱，克已无尤怼。久视谐夙心，于焉道斯在。
杂言·其七
作者：胡布
朝代：元
体裁：古风

高天浩无涯，尘世汨下土。中立眇寸心，测量窥万古。如何狂驰子，长物随营骛。金玉非服食，浮荣事环注。块影气为积，周回息穷度。四叙行在我，阳充阴消冱。达无道云布，独善体天寓。挺挺六尺躯，何能共遗腐。空言岂惮劳，淬砺鉴衷素。
杂言·其三
作者：胡布
朝代：元
体裁：古风

尺水般微风，扬波衍纹缕。疏林间丛竹，摵摵响秋雨。旷士怀浩荡，贞心不遑处。事功与愿违，抱素徒延伫。去鸟度流景，幽忧味酸楚。孰是狎儿曹，徵今迈前古。痴情际天眇，空阔寄高步。愿一托冥鸿，因之事鶱翥。
杂言·其九
作者：胡布
朝代：元
体裁：古风

鸣凤既寂寞，雅音世无闻。啁啾百鸟群，声入耳不分。忆我陟尧廷，九章炳离文。金苞凛威采，百鸟仰德尊。凤去梦亦老，仁声心耳存。菶菶梧桐枝，䲭枭蔽南园。囚飞与盗啅，映日相鶱翻。小子谬时见，老夫知不言。物违时亦异，衷素向谁论。
杂言·其二
作者：胡布
朝代：元
体裁：古风

高台翼崇汉，举首凌飞霞。俯视一气中，吹嘘达群葩。自天均所赋，夷等定廉奢。我惟贵静专，安能侣纷哗。顺流何滔滔，渤潏激坳凹。隆杀既难平，人心遂无涯。吾欲一穹下，元元叶亨嘉。志意倘可符，谁云昧幽遐。
杂言·其二十
作者：胡布
朝代：元
体裁：古风

三才位得中，五常无愧怍。鼎鼎握乾文，动亨静贞固。幼稽天人学，至理豁聋瞽。此焉非致格，象纬徒呈露。川竭山亦崩，三辰行失序。兵荒至殰殈，天地竟乖措。我独致泰康，何能自安处。周孔不可作，尘迷孰为悟。彭聃信奇寿，阅历异前古。物理已难齐，驾言事轻举。
杂言·其五
作者：胡布
朝代：元
体裁：古风

班生厌书囚，投笔取侯爵。爰有不器才，邦家膺重托。称兵非得已，教战广民学。弃置禦亦疲，残生轸元恶。维时讨不廷，威柄仗掎角。用武久为黩，德荄暴雄略。曰我太公望，宏基肇开拓。训誓无一辞，凶器古尤薄。道家期三世，继后寖痿弱。勉强责数奇，稽心少仁悫。
杂言·其八
作者：胡布
朝代：元
体裁：古风

贫者得资财，裕如成富家。邻亲忽贵重，行路为矜誇。锦绮煖莫增，珍错饱难加。以此迹炎凉，世情惬豪奢。有生一形体，来去理幽遐。而况俦物殊，凝销似遗查。孜孜阛阓中，膏火相焦煆。岂不以此故，嘘枯变光华。人以物诱心，我惟静澄哗。茫茫抚大化，有作终纷拿。至人寓寥廓，旷绝超云霞。污浊较锱铢，畴能共咨嗟。
杂言·其六
作者：胡布
朝代：元
体裁：古风

豪士日万言，愚夫恒一默。默者非拟量，言多累深忒。圣人育廉简，守黑居楷则。岂曰讷为愚，损言将辨惑。吉凶分静躁，喜怒徵失得。孰肯友嗤嗤，素皇道榛塞。
杂言·其十
作者：胡布
朝代：元
体裁：古风

帝者耻秦政，传国宝秦玺。桀纣职污名，淫刑后来侈。三王崇揖让，季叶安篡弑。讯古朴以愚，宜今美华丽。遂初既返道，鉴烛乃唇齿。代降伪亦滋，人心异天理。是今非古情，瞽惑世聋耳。良史徒喧哗，遗氓竟钩饵。以仁为失道，于暴斯得计。周孔不复生，元元长已矣。
杂言·其十一
作者：胡布
朝代：元
体裁：古风

悲风荡江介，客子衣裳单。珠玉内自充，何伤暂饥寒。志学企前哲，经纶微绪端。夷世拙营谋，闲邪不可干。出门负气节，中道搆忧患。俯仰怀匹俦，吞声纳辛酸。皎日丽长空，海清无波澜。坦途成踸踔，中止竟良难。阮生尚沈湎，陶子觞弦弹。期运苟不符，渊潜事龙蟠。鼎鼎寰宇中，日月双弹丸。老骥万里途，力强心未殚。遗黎式遂望，天道谅昭贯。
杂言·其十七
作者：胡布
朝代：元
体裁：古风

仁义亦有网，道德为纲维。三代承搴布，浩如周孔施。成汤祝亦至，贤圣罗雍熙。礼节实经纬，恢恢天不违。尧桀异弛张，有生谂何时。黔黎当末世，渔猎殆无遗。总总入囊括，大钧不烦期。至德在好生，轘辕戴宏慈。执天归有道，提挈果谁司。勖此旷荡怀，允符来者规。寄言抗俗士，裂网被宽夷。
杂言·其十三
作者：胡布
朝代：元
体裁：古风

趋权如蹈火，颠踣邀事功。希合影爓间，音威亘长空。歘焉为祸门，跬步狐兔踪。达人感物变，矫迹托高风。凤鸾何夔夔，翼旷矰缴穷。东湖有诸葛，党锢亦相从。榜目在君门，吉人知避凶。所愿保明哲，危时全令终。垂声世俗士，功利谢愚蒙。
杂言·其十九
作者：胡布
朝代：元
体裁：古风

夏周天雨金，吴汉雨谷锡。苍昊理有知，黎民济饥迫。贫哉翁仲孺，十斛已丰积。孰谓不干天，茫茫归有德。柰何剧冻馁，覆戴为闭隔。造化终芒昧，不仁乖隐恻。至此果无知，杞人重忧忒。善淫昭感格，何以致深阨。徒欲叩九门，至公穷诘责。好生均化育，仁惠司卫翼。真宰果谁为，毋庸旷天职。
杂言·其十二
作者：胡布
朝代：元
体裁：古风

寒暑有代谢，陵谷为变迁。况此血肉躯，欲期金石坚。积善既云德，侈恶岂辞愆。影响媒福祸，毕酬终古然。丁时动轗轲，喟彼人胜天。玉石蹂躏馀，深衷嗟物捐。大贤当闭隔，块独安静便。颐贞度长夜，倾否乘乾旋。苦节得安行，四时功巳全。昭昭迅机兆，吹万登春妍。相与际天定，亨衢安永年。
杂言·其十五
作者：胡布
朝代：元
体裁：古风

一土培万汇，亭毒俱遂生。深仁职覆焘，于物如无情。熙和达屯昧，清肃谨严程。少长老而死，贤愚同墓茔。人生异草木，耻与共衰荣。百年亦何为，勉树高世名。岂较锥刀利，兀为时俗营。吾将超寰宇，税驾白玉京。
杂言·其十八
作者：胡布
朝代：元
体裁：古风

神龙至阳精，体化司变幻。舒放与天张，卷藏入无间。九渊非窟宅，升降何汗漫。甘澍幸沾濡，人间故延盼。从以云为类，及时拯焦旱。幽深嗟久蛰，蛇虺则弥曼。爰有东海檄，为霖迄江汉。仁泽勿留延，苏枯已稽缓。云霓慰企望，翕歘耸奇观。何必讶峥嵘，生生拔涂炭。
杂言·其十六
作者：胡布
朝代：元
体裁：古风

朱均禀不肖，鲧子为圣人。五世安可期，福祸何能因。至仁如无恩，至公无私亲。嘐嘐诵善淫，达道非所云。古来唇吻际，良史孰为真。圣贤处难能，垂鉴意已勤。放士屏形迹，虚怀视无垠。逍遥即理化，天地具一身。畴与析馀波，相从汩嚣尘。
杂言·其十四
作者：胡布
朝代：元
体裁：古风

局局蓬室士，泰然心宇宽。草衣饭藜藿，弦诵有馀驩。贫者性廉静，富室尚贪残。焦烧至累心，敛怨饮恨端。伯阳体无为，庞子故遗安。孔圣弗苟去，段生遂踰垣。彼富我以仁，道存斯达观。一生或不足，千古横高翰。尺鴳尔何知，南图息鹏抟。
杂言·其四
作者：胡布
朝代：元
体裁：古风

南华赡文藻，物我理亦齐。潜真发伯阳，贻毁尊仲尼。衍溢非外象，寓辞益以卮。至哉警聋瞽，式廓和天倪。孰美达生言，遂违经世私。往往稽喻方，启彼痴人疑。诚能越寰象，斯语徒豁而。
杂诗·其一
作者：胡布
朝代：元
体裁：古风

玄运冥至理，化机无停轮。昏久则昭明，阳阴一亨屯。草昧得养长，膴膴全生仁。籥吹苟乖违，秋霜何其繁。圣人混异曲，真藏寡私恩。独不悟天随，先哲欲无言。
杂诗·其七
作者：胡布
朝代：元
体裁：古风

良辰惬幽趣，曳杖穷山樊。冉冉草泽中，披荆撷皋兰。馨香临绝谷，懿此出清源。毋以游好人，搴芳移本根。
杂诗·其三
作者：胡布
朝代：元
体裁：古风

惟天生险阻，以胶王霸心。倚地展私力，民生涂炭深。黄帝征蚩尤，干戈传至今。古有革不享，用武具所任。后来侈封疆，势夺利由侵。造化果有仁，无地产黄金。川岳可坦夷，庶几竟微忱。
杂诗·其三十
作者：胡布
朝代：元
体裁：古风

儒服世冉冉，理言亦纷披。躬行实不逮，声闻每过之。君子重有言，入道由不欺。谁云异今昨，万古诚一时。
杂诗·其三十一
作者：胡布
朝代：元
体裁：古风

灵草偃瑶艳，英葩怿春阳。采采登嘉荐，薰莸表时芳。所思安可竟，涉险不得将。岂曰扩夙怀，畴能委馨香。馨香称世誉，都冶非休祥。藿靡奚足贵，克念所难忘。
杂诗·其三十三
作者：胡布
朝代：元
体裁：古风

蠹干岂独朽，华厦亦云摧。巧言甘自受，媒糵信难回。达道处常变，曲形遗世埃。荣华桃李场，青松颜色衰。年貌委时代，苦心已多乖。如何蹈机士，冉冉在蒿莱。
杂诗·其三十二
作者：胡布
朝代：元
体裁：古风

神仙王子乔，乃为人间游。缑山举手后，桑海更春秋。六合虽莽苍，卑污足诚羞。顾念浮世情，累此眄睐周。斯道云可复，何能为人谋。
杂诗·其三十五
作者：胡布
朝代：元
体裁：古风

野鹤本智鸟，投羽希自全。斤斤伐根者，忘已以仇愆。冥会符嘉祥，倾心罔幽玄。轘辕岂象识，报施非徒然。
杂诗·其三十六
作者：胡布
朝代：元
体裁：古风

禄帛砥石器，厉世磨钝民。汉高用贤才，天下归吾仁。历祀垂四百，旋踵登异人。大德嘉永年，文武开祚君。后来多雄才，树本亦已勤。积寸以遗尺，何由化风淳。
杂诗·其三十四
作者：胡布
朝代：元
体裁：古风

鸡鹜无知者，举世争辨之。冥冥生昭昭，人物起是非。禽兽有素性，人心或天欺。鉴烛析尘微，自谅靡不私。吾欲一真赝，彼弃我不违。励古以成愚，封巳恒若遗。何暇亹亹仁，将全矜恕慈。圣哲欲如天，无言行四时。
杂诗·其九
作者：胡布
朝代：元
体裁：古风

古莽国西极，昼夜一昏晓。民居类化迁，日月光不照。见者反虚妄，寤寐剧真要。意彼实践蹊，逗翳涵冥杳。吾欲腾沧海，往处晦机兆。逐日非我能，岁程庶当料。
杂诗·其二
作者：胡布
朝代：元
体裁：古风

圣道在天地，昭昭不吾欺。如何握异符，理与仁义违。淳古仰明哲，处污虞艰时。矧伊浊世士，迫此无纤遗。曰彼布天毒，何言久相縻。绵绵为鱼肉，跬步迹祸机。大德俱沦亡，昌恶益隆滋。周孔格至理，诘言今安归。
杂诗·其二十
作者：胡布
朝代：元
体裁：古风

昔承长老训，天人贯一理。名言徵简籍，格覈百子史。四序代化迁，二气齐物始。福祸向有门，轘辕鉴旋轨。颜渊如其仁，何事伤夭脆。彭聃称古寿，千岁终已矣。咄嗟人事尽，天理谓可致。报施已多乖，冥冥有无事。
杂诗·其二十一
作者：胡布
朝代：元
体裁：古风

高揭日月行，孤抗群物纷。任公戒天伐，首阳非全仁。二途侔失得，寡昧将谁亲。圣人无恒师，反侧意已勤。愿处皞皞乡，遗身若飘云。往止邈悠悠，礼义且无闻。微躯焉足累，虚白庶怡真。
杂诗·其二十七
作者：胡布
朝代：元
体裁：古风

清时被雅素，联轸皆良朋。名都倍美丽，嘉游自兹兴。时日蔼春华，芳树鸣仓庚。山川叩隐游，城阙罗簪缨。在位多君子，侧睹泰阶平。从容取闻暇，广筵喜合并。觞行酒无度，饮至或忘形。诵德掞文言，记辞屡叨名。往游随梦化，结想空如酲。再歌鹿鸣章，感时怀友生。岂无向来心，已矣非我情。
杂诗·其二十三
作者：胡布
朝代：元
体裁：古风

绝世一美人，盈盈誇德色。明珠耀玉脸，兰芳吐微息。倾城寡心侣，令颜逞绝国。乡闾怀显富，愿献时王侧。时王所爱慕，贵宠可立得。美人有素志，毁折不自惜。托身缁衣流，高睨湛虚寂。既往无再返，贞坚确如石。使御徒辛酸，观者徒辟易。寄声路旁子，毋以貌见测。
杂诗·其二十九
作者：胡布
朝代：元
体裁：古风

山中有伟士，周世寡同调。人言长安乐，出门向西笑。流云眇天末，浪意凌绝杪。俯仰一何心，身卑青天小。芬芳世可揖，舒卷迹难料。期我鼓清风，长空蹑秋杳。
杂诗·其二十二
作者：胡布
朝代：元
体裁：古风

俛仰天地间，文章谅何补。苟云躬践履，遑恤身后顾。知行本一轨，佩言希往古。如何服尧舜，行与桀纣伍。彬彬资辩捷，诡饰增文缕。诛心诚未腼，贼德果何惧。亹亹扬法言，阴衷益胶固。生非三代世，瞬息交逆睹。鲁叟苦弥缝，当时满区宇。末途负乖躅，诸老折心膂。六臂挽不回，相随共尘土。
杂诗·其二十五
作者：胡布
朝代：元
体裁：古风

茫茫苍梧云，羃历九疑树。二妃泣重华，竹上泪如雨。千秋怅不返，抔土空丘墓。如何天下尊，至今无知处。
杂诗·其二十八
作者：胡布
朝代：元
体裁：古风

的的露泡中，天地折涓埃。朝阳晞华采，灭迹于蒿莱。粒粟在沧海，冥心同死灰。晶光苟自畜，神理洞八垓。呼吸原一气，同天可萦回。大有起纤芒，金风混虚台。身局浮休内，心逐浮休开。谁言方寸微，世外有奇怀。
杂诗·其二十六
作者：胡布
朝代：元
体裁：古风

清霜昨夜下，缯纩始挟温。顾念藜藿士，悬鹑守穷门。瓮牖有馀安，阘然蓬蒿园。毫芒且不动，岂受外物怜。蹈仁如冒刃，虽死道犹存。高度凌万世，一生焉足言。
杂诗·其二十四
作者：胡布
朝代：元
体裁：古风

尧舜与桀纣，共此日月光。饥亦进食饮，寒亦俨衣裳。所异一寸心，天下莫能当。远遗生灵福，近迫子孙殃。暴民取万世，贻笑彼秦皇。
杂诗·其五
作者：胡布
朝代：元
体裁：古风

庄列得捷径，异轨尚同归。千载味玄言，真至始云知。泽世苦不早，大药亦有资。仲尼何拳拳，三纲果谁持。烦忧非后遣，典则莫前窥。惟有乘风术，飘飘近无为。
杂诗·其八
作者：胡布
朝代：元
体裁：古风

楚项恃重瞳，骄吝荐渔猎。假力削暴横，资汉阐丕业。范增不老死，宁与天命乖。众口徒喧纷，吕翁岂凡材。驱扫如流电，平良实膏煤。陈迹遵往轨，朗鉴循昭回。但谂天下慝，古先莫能裁。
杂诗·其六
作者：胡布
朝代：元
体裁：古风

肃肃平原树，凄风拂柔条。众鸟岂不栖，巢危霜叶凋。达士志草泽，大名世寥寥。非无丝与竹，大音不见招。芥蒂尔何知，蕣荣乃崇朝。饥羸宝蒲稗，复此弃场苗。失路信多岐，反道获天妖。式靡巨奸毒，宏仁来者要。
杂诗·其十
作者：胡布
朝代：元
体裁：古风

一士永日笑，一夫终年悲。醒者常拳拳，醉者未易窥。天地有川陆，浮沈多是非。抚心徒自凭，岂惬人道违。老聃适西戎，尼父志九夷。朴风安土习，片善犹择栖。同尘谅不污，永怀杜德机。
杂诗·其十一
作者：胡布
朝代：元
体裁：古风

吾爱宓子贱，弹琴坐高堂。单父颂贤声，四民沐春阳。垂拱开至化，轩辕俨衣裳。帝力何有哉，顺则归陶唐。小大功不殊，一本叶万疆。谁谓局州邑，牛刀安可量。
杂诗·其十七
作者：胡布
朝代：元
体裁：古风

黄帝梦风力，秦嬴登斯高。枭鸾以类合，德恶岂独操。顾彼声利居，影响无遗毫。取近方跬步，即微如牛毛。用等逐其流，立言寡虚遭。择技诚不易，戢羽尚骚劳。梧台有燕石，楚泽多蓬蒿。百尔慎厥章，仪监罔或韬。圣贤恶似是，利语剧昆刀。含章介贞祐，黾勉示同曹。
杂诗·其十三
作者：胡布
朝代：元
体裁：古风

庖牺结网罟，季世渔民物。宇宙一括囊，生生死穷窟。仰闻无怀氏，朴重如木讷。自有嘐嘐民，兢兢负忧骨。岛夷异终礼，父母死屠裂。孰是暴所恩，诡智苟全活。宣尼德无位，庶类由天孽。生后三代时，幽忧遂何发。
杂诗·其十九
作者：胡布
朝代：元
体裁：古风

昨日至今日，今夕复明朝。少年忽老大，白发肯相饶。舜禹亦孜孜，忧端所空招。蹠蹻膺恶柄，侥倖每矜骄。世路自多岐，媒孽迹非辽。彼善则昏昏，此恶既昭昭。同沈腐草质，弥逐赘疣消。情实非岁年，天道固难要。
杂诗·其十二
作者：胡布
朝代：元
体裁：古风

有生知有义，利萌耻亦丧。苟得益寸私，当理委虚赏。势门易变态，静烛情万状。昔者且感伤，末流愈乖荡。寡求足养气，澹虑始澄想。衣食接有道，虚心守弥旷。已矣赋远游，逍遥释尘网。
杂诗·其十五
作者：胡布
朝代：元
体裁：古风

炎帝五弦琴，轩辕十二筒。声律身为度，子民育和雍。秦音厉爽迫，郑卫佚淫风。晚代美无度，商声杂污隆。岂曰穆黎庶，侔德在王宫。中国流圣化，礼乐以知终。
杂诗·其十八
作者：胡布
朝代：元
体裁：古风

炱煤饭几许，圣人乃生疑。心信目易惑，感深陈蔡时。二叔诬周公，后母毒伯奇。天伦且反薄，他人安可知。纲常苟不亏，大义均等夷。岂无日月明，畴尽耳目私。秉德各庄简，千钧谅自持。
杂诗·其十六
作者：胡布
朝代：元
体裁：古风

壮士贵便捷，出门当蝮蛇。螫手恐伤身，腕落毒莫加。全孝不幸中，残形其奈何。以彼豺虎声，惨毁苦无多。
杂诗·其十四
作者：胡布
朝代：元
体裁：古风

古来文章士，立言称达生。靡靡衣食事，切切生死情。块然泊虚堂，高志越八纮。徒言学仙蜕，十九拘神形。质尽同草腐，光辉蔚何灵。有身为心患，伯阳葆元晶。超举世尘外，茫茫阆风清。
杂诗·其四
作者：胡布
朝代：元
体裁：古风

浮云翳四泽，万象周昏芒。初日川上来，重阴閟晶光。齐人喟永叹，慷慨悲夜长。长剑谅可凭，一决披天章。
杏田卷子
作者：胡布
朝代：元
体裁：古风

韩公避名累，宋子毁积券。匪矫济世情，达生尚周变。惟昔符元运，决志乘化机。孰谓惟蹇患，独善眷畴归。至德互不渝，否达理宜为。陈力追往哲，肆饮聆上池。哮虎无林居，芜秽深自治。谅由方寸理，春阳燠物私。累累丹葩芳，离离零雨滋。冲霄怡远性，涵真莹康期。愿席保民术，以遂戴清夷。
村居·其一
作者：胡布
朝代：元
体裁：五言律诗

鲁酒盈缸熟，江花过眼新。主家贫好客，稚子笑迎人。井邑三农稔，河山四望春。故乡明月在，依旧隔兵尘。
村居·其三
作者：胡布
朝代：元
体裁：五言律诗

碧草迷荒垒，春桑蔼近郊。惊乌栖择木，客燕去辞巢。礼有朝廷旧，贫多市井交。苦无簪笏愿，不累子云嘲。
村居·其二
作者：胡布
朝代：元
体裁：五言律诗

元亮犹耽菊，仪休耻茹葵。宦情孤剑在，国难大臣知。自顾同泾渭，非关泣路岐。五云天日表，拭泪望京师。
村居即事
作者：胡布
朝代：元
体裁：七言律诗

百折青山老树村，一川云气护柴门。空濛矫矫垂天翼，江海滔滔活水源。蔬饭神清忘肉食，茅堂心稳傲华轩。英雄过眼迷荒土，莫怪先生学灌园。
杨国顺先生画像
作者：胡布
朝代：元
体裁：古风

伊昔当明运，矫矫人中龙。卓荦志不群，青天贯长虹。达人识时变，身与道污隆。弓刀正旁午，敛迹如旋蓬。以我风云气，蛰之掌握中。归休故山阳，邈若遗世踪。坐致渭川渔，言寻黄绮翁。姬昌叶吉占，久矣俟清风。
杨妃春睡图
作者：胡布
朝代：元
体裁：古风

兰汤湿玉胭脂软，云螺随枕腮红浅。渔阳鼙鼓梦中惊，不似三郎唤不醒。亡国冶容留粉墨，此梦至今醒未得。
杨将军望云图
作者：胡布
朝代：元
体裁：古风

绿竹懋贞干，骈罗此幽扃。南山客户牖，望眼穷秋冥。冉冉白云下，严亲舍高庭。王事岂不遑，无因候康宁。宜春眇何许，云树隔关陉。抚子愧事亲，心摧臂无凭。四知宝家训，武勋期汗青。输忠道所在，克孝德惟馨。千秋斯二者，所愿由天经。
杨将军竹所诗
作者：胡布
朝代：元
体裁：七言律诗

将军玉立万琅玕，九夏清风草阁寒。裁管试吹来凤操，培根欲拂掣鳌竿。南州文物交游盛，北海樽罍气宇宽。颇怪草玄终日里，笑谈帷幄四民安。
松桧轩诗
作者：胡布
朝代：元
体裁：古风

秦松封大夫，孔桧植鲁庙。托根虽不同，材质岂殊调。延陵有雅致，构宇颜二妙。巢云两白鹤，唳月激清啸。万籁号天风，行云散空杪。吾心方宇泰，气岸并秋杳。能共守端倪，千龄閟晶耀。
松石轩
作者：胡布
朝代：元
体裁：古风

高僧迈雅操，同德励贞刚。勖此岁寒质，千秋玩英芒。猗惟静者意，潜伏表龙藏。舒卷一何心，虚空齐景光。清轩湛梵呗，流水声琅琅。翠涛翻昼阴，苍玉生夏凉。宴坐太古前，息心稽无方。颖师发金徽，赞公焚妙香。会约鲍明远，同吟兰若房。
松谷诗
作者：胡布
朝代：元
体裁：七言绝句

好从岩穴养贞姿，大厦倾颓岂易支。此去化龙蟠后土，千秋西北障天维。
柏雪斋诗
作者：胡布
朝代：元
体裁：古风

柏绿洒幽户，寒阴薄晴晖。亭亭鹤氅人，坐挹玉屑霏。君子励贞操，乔柯金石姿。匪徒傲霜雪，实足障炎威。食苦养颐德，泠泠沁诗脾。深衷神禹契，烈气孔明祠。所愿驻长日，天香下清飔。游心观大易，端坐在书帷。
柬谢江汉枉驾山中
作者：胡布
朝代：元
体裁：五言排律

蒹葭植弱节，玉树引芳柯。谬有攀高望，深惭接武多。千山迎骑气，一水净鸥波。珠履青云士，金声白雪歌。贵无嫌菲薄，贫肯厌经过。但恐凌霄汉，何因扫薜萝。
树中草
作者：胡布
朝代：元
体裁：古风

微根拔下土，赋质寄高枝。懋洽阳和德，恩荣雨露私。承条交绿润，并色夺青辉。繁阴分雪积，强干障炎威。风摇知雀过，叶落畏鸦飞。被蒙翳护情，矫抗中立姿。愿宏千岁久，结托百年期。厚德良有怀，深根死不移。
栖雀图·其一
作者：胡布
朝代：元
体裁：七言绝句

章台罗绮锦成团，花柳繁阴有弹丸。何似空山荆棘里，春风稳借一枝安。
栖雀图·其二
作者：胡布
朝代：元
体裁：七言绝句

跳出秾芳万锦团，暂栖榛棘避金丸。上林无限间关者，不似山樊梦寐安。
梅竹双清图
作者：胡布
朝代：元
体裁：古风

二士处幽谷，邈焉遗世氛。逍遥寄膺期，雅植蔼素芬。有德此有邻，艳冶非所文。而我敞逸节，友之为三君。虚心弥道义，同气交蒸熏。时旸起众芳，负耻罗繁殷。卓绝陨坠下，岂伊弱卉群。力干表穹壤，介焉清白分。根株既得所，霜雪徒纭纭。傲世知寡俦，凡材尚希闻。
梦中作
作者：胡布
朝代：元
体裁：七言绝句

云裾缥缈蹑飞霞，路入玉京仙子家。瑶阶长日碧阑静，一阵狂风扫落花。
梦中作
作者：胡布
朝代：元
体裁：五言绝句

拂拭紫霞裾，腾身白玉京。天空云气冷，夜半露华生。
楚地春光
作者：胡布
朝代：元
体裁：古风

雄楚跨万里，四民燠熙春。司牧既得才，化风被清淳。尧舜俨端冕，视归天下仁。岂徒一藩屏，八表煦晏温。推诚致位育，豁达万化源。所愿宏此道，前修勖高鶱。予当晲穹壤，太古希天民。
槐
作者：胡布
朝代：元
体裁：古风

虚魄初凝始，公位屡徵今。兔目经时浅，鼠耳讶春深。炕枝承丽日，敛柯条纂林。曲曲朱阑静，叶叶绿云阴。首冬若服实，长生谅可任。
次联句韵三首柬彦清知已啸轩暨刘二绍表兄并述已志
作者：胡布
朝代：元
体裁：七言律诗

空山松柏翠交毵，上拂寥天气蔚蓝。闽峤金城通表里，军峰砥柱障东南。风云梦老三生石，龙虎丹成十月耽。犹向尘劳叹淹泊，秖应和乐涤歊惔。
次韵临川李进士衡元成见寄并求字·其一
作者：胡布
朝代：元
体裁：古风

早岁相知不相见，况闻清誉如邮传。太平经济蛰英芒，江海文章掣奔电。邺侯家学富胸宇，世梗都无一毫罥。青年虎榜早题名，逆旅洪都尝问绢。新诗慷慨慰林下，茧纸题封白于练。钟王墨妙我何有，彷佛云烟笔端见。倘归少室扫蓬户，拂拭心画龙蛇展。眼中尘俗君所鄙，云鹤游天足挥遣。怀仙有意汗漫期，愿托泠风一披卷。
次韵临川李进士衡元成见寄并求字·其二
作者：胡布
朝代：元
体裁：古风

弱岁窥天管中见，为儒鄙俚穷经传。一从落魄燕粤来，自倚文芒扇流电。南图羽翮风暂息，秋水襟期尘不罥。谪仙许与神交意，下笔幼妇矜黄绢。多君逸思凌穹昊，一峡文澜写飞练。倾胸耿耿付阒寥，吾道卑卑时隐见。青冥九万期簸荡，有翅垂天思一展。不然拂袖去城阙，长啸空山百忧遣。达人出处贵自然，天壤閒云任舒卷。
次韵临川洪韶九成有赠
作者：胡布
朝代：元
体裁：古风

平生肝胆国士风，快意雕鹗抟青空。千秋气义炳火日，过眼浮华非所钟。五峰洪子美德容，浩以炯炯窥瞢瞢。朅来投翰秉至公，知子学问如麟龙。有才栖栖甘养蒙，唯感契谊当云从。勉脩天爵归有道，珂佩指日明光宫。
次韵临川许谦维翰见寄·其一
作者：胡布
朝代：元
体裁：七言律诗

湖海才名白发多，归休丱角旧行窝。寰区浩荡推兼济，胸宇清明足饮和。谈道为谁挥玉麈，趋时从自笑金鹅。相从愧我为疵疠，圭玷由来尚可磨。
次韵临川许谦维翰见寄·其二
作者：胡布
朝代：元
体裁：七言律诗

木杯清润称藤槃，草屋幽深卧榻安。琪树拂云丹凤老，洞箫吹月玉龙寒。著书未试圯桥履，仿古犹裁薛县冠。此去瀛洲如可约，秋风携手驾青鸾。
次韵临川饶夔秀才见赠
作者：胡布
朝代：元
体裁：古风

法书不可见，稽古看石刻。孰与辨正锋，如沙以锥画。古人浑朴鄙浇漓，俗眼不识隗嚣碑。授受心传晋李卫，二王咄咄为深知。法败颜柳诸贤辈，伪流八法承其次。要皆彷佛得绪馀，各自成家岐亦异。近人聋瞽无师授，高者唐刻鲜有同。况敢毫芒希汉魏，挥遣于人何所宗。君今有学继骚雅，物鉴妍嗤孰云寡。胡为蹂杂龙与蛇，虎犬未闻能并驾。穷源入道自有门，逆顺偏正归评论。千秋传后法何在，时名滥厕徒晨昏。公孙剑器飞晴雪，吐沓光芒亦人杰。好笼长颈伺周回，勿与痴人谈墨诀。
次韵余樵谷见寄 其一 自述
作者：胡布
朝代：元
体裁：七言律诗

青年儒素耿孤踪，师表贤才服事恭。四海言穷羞说剑，千金技老困屠龙。月来高树轩居静，春到空山草木浓。同是隐沦知此意，为君挥洒散忧悰。
次韵余樵谷见寄·其二
作者：胡布
朝代：元
体裁：七言律诗

羡子衡茅守定踪，神交道义意弥恭。草深平野骑苍鹿，云满清溪放白龙。大角英芒遥拱卫，少微光燄拂高浓。自从披诵新诗后，怅望南坡企逸悰。
次韵余樵谷见寄求书之作
作者：胡布
朝代：元
体裁：古风

江波月色环古城，榜歌悠悠思濯缨。双鱼锦字过眼明，书致樵谷通清名。掞辞滔滔文翰精，混庞正气师天成。谓余草圣如伯英，一扫浇漓浮俗惊。我自正锋虚腕生，雷奔电绕海沸腾。恍如公孙浑脱舞，赤帜翩翩汉归楚。流光擪铁启迷悟，川泳云飞殆天助。为君钩格展毫素，识者其谁俨声誉。神交眷眷遣呵护，千里之亲如目睹。姑山肯枉笙鹤度，赠子延年玄鹿脯。
次韵倪云林自题竹石小画
作者：胡布
朝代：元
体裁：七言绝句

笔底天章迥不群，写生羞说李将军。空林著得林贞魄，笑杀师雄媚缟裙。
次韵刘二绍菊节日与友兴云峤登高之作
作者：胡布
朝代：元
体裁：七言律诗

他乡此日共登台，八表微茫望眼开。江海岁时佳节换，山川云物杪秋来。风琴清宴驩朋集，鹤发高堂忆子回。枉辱亲亲敦世好，望云惭举菊花杯。
次韵刘二绍见寄感兴近体·其一
作者：胡布
朝代：元
体裁：七言律诗

�躯中立体无为，入道由诚亦有涯。常以恕心忘彼咎，更于慎独发吾私。风云化感仁兼济，灵雨亨贞泽溥施。天爵克脩归有道，名言昭晰岂吾欺。
次韵刘二绍见寄感兴近体·其二
作者：胡布
朝代：元
体裁：七言律诗

云卧天行信有为，昭昭立极浑无涯。二仪孚洽元功溥，万有熙和化育私。消息气机乘理运，纵横象纬柄文施。黄中濯濯期通直，慎独持端贵不欺。
次韵刘二绍见寄梦中之作·其一
作者：胡布
朝代：元
体裁：七言律诗

鹤氅宽裁白袷袍，泠风直拟太清遨。挥戈驻景阳光合，举手扪天步武高。一气化机号地籁，八纮端倪析秋毫。凤麟洲渚今清浅，箕踞何妨濯翠涛。
次韵刘二绍见寄梦中之作·其二
作者：胡布
朝代：元
体裁：七言律诗

绿玉星冠紫绮袍，片云孤鹤事天遨。神仙子晋飞凫远，湖海元龙卧榻高。方寸渊涵虚湛镜，斗牛囊括影吹毫。自从识得先天学，半夜中峰涌海涛。
次韵刘二绍过上蓝访友·其一
作者：胡布
朝代：元
体裁：七言律诗

海峤东边眩锦暾，幽寻应到上蓝村。山中酒儗流霞艳，席上人如美玉温。琴操九皋招独鹤，剑歌遥夜倒芳樽。东平佳句张公谷，迟我留题次小轩。
次韵刘二绍过上蓝访友·其二
作者：胡布
朝代：元
体裁：七言律诗

天上星辰识少微，人间隐者芰荷衣。千章老树云成幄，四面青山玉作围。肖象有怀求筑野，非熊无梦到渔矶。淮南不尽登临兴，朗咏招歌策马归。
次韵孙作大雅卧疴·其一
作者：胡布
朝代：元
体裁：古风

千岁如一日，达生谅非难。寸心交众欲，水火乘空閒。昔者视耆耄，深渊睇高山。侵寻白髭发，在我明镜间。自非金石姿，何能驻红颜。生化迭万世，理运有必然。神仙道云在，经济事已阑。达人悟大观，疣赘不足叹。
次韵孙作大雅卧疴·其三
作者：胡布
朝代：元
体裁：古风

劳劳假一息，既息澄百劳。泰定宇天和，晶荧匣中刀。守雌伏利器，用炯适自熬。调元冲澹久，养直汇置牢。轩后与虚合，乘龙道尊高。愚蒙胶情欲，于理反遁逃。晋贤尚清虚，至道眇一毫。陶公契武略，惠远施文韬。
次韵孙作大雅卧疴·其二
作者：胡布
朝代：元
体裁：古风

生死道不昧，还元法无为。非必乘羽翰，希仙学佺期。彭颜私寿夭，归尽均所之。厚薄假器来，凝销理终齐。阳和既赫烈，零露泫以凄。不藉凛洌功，万萌曷葳蕤。时芳富颜色，摇落忽在兹。蒙叟委顺言，阮生语徒悲。何伤及齿发，历世心更危。所赖刚大充，清明克扶衰。明窗尘寂寂，比意死灰知。畴使外造化，而贻达人嗤。
次韵孙作大雅思归四绝各述已志·其一
作者：胡布
朝代：元
体裁：七言绝句

学得条桑种薄田，竹溪茅屋凤山前。青云长得三珠树，碧落飞来一道泉。
次韵孙作大雅思归四绝各述已志·其三
作者：胡布
朝代：元
体裁：七言绝句

老去虚心将劲竹，饥来返哺爱慈鸦。忠贞孝友无消息，惆怅南天白日斜。
次韵孙作大雅思归四绝各述已志·其二
作者：胡布
朝代：元
体裁：七言绝句

浩荡乾坤寄此身，苞芦虾菜恋江村。自从天爵拘名节，只合经书遗子孙。
次韵孙作大雅思归四绝各述已志·其四
作者：胡布
朝代：元
体裁：七言绝句

壮发飘萧四十踰，羁艰何意问陶渔。为屠白额除民患，每掣金鳌备馔厨。
次韵崇仁邓伯恭知县见寄
作者：胡布
朝代：元
体裁：七言律诗

南阳声誉早蜚扬，模范恢恢企素王。大邑鸣琴遗德化，中天列宿烂文光。雨添荻涧千林润，门倚春山万汇张。珍重新诗将逸操，远贻丛桂赋高堂。
次韵张广文奎得京师消息
作者：胡布
朝代：元
体裁：七言律诗

八荒分壤列诸侯，十岁侏儒拥道周。玉垒秋云浮霸气，金钲夜月起边愁。自惭剧孟成虚誉，耻为燕丹作浪游。只合归山袖龙剑，吹箫醉卧木兰舟。
次韵许维翰见示龙虎山吟
作者：胡布
朝代：元
体裁：古风

三十年来憩龙虎，天关地轴相骞踞。就中真灵呵护神仙居，玄圃阆风无閒住。阳平治隶青城山，飞度此地成还丹。温温炉鼎崛起仙岩畔，绵绵嗣系郁罗班。千有馀年犹龙宏教起，累朝锡号侈爵四海崇高美。至道忘忘湛一真，至人无我为元始。辅元翊运禆化工，窍补混沌天玲珑。奇山射的峰峦似怪石，凤麟洲渚同鬼工。绝岩呈巧搆，龙井古壑开幽宫。以诚投之致应格有物，往复施报无终穷。尘湖琵琶接突兀，云林白马拱卫当成功。天上地下三十六，一轘辕中幻海屋。太和元化体同仁，一气相亲自敦睦。吾甥眉宇真天人，帝锡玉笈金宫箓。金宫箓，集百祥，臻五福。臻五福，公侯名爵位神仙，不与忧患承天禄。
次韵辅州尹长民得消息天使罹祸
作者：胡布
朝代：元
体裁：七言律诗

群方凋瘵力无馀，载毒登年古不如。塞上新闻轻使节，江南故老望征车。许身岂有空攘袂，螫手何能遂补苴。望断五云瞻帝阙，郁葱佳气接青徐。
次韵追和李仲公先生诗
作者：胡布
朝代：元
体裁：古风

文以化为工，俗儒局成法。纷彼负疣赘，芥蒂强扳扱。负芒竟谁刺，代痛几自搯。珠玉既沈渊，虎兕空出柙。以兹迹元化，浑浑绵翕哈。芜秽辟菑畬，望穫有畚插。掞才扩闻识，举乙必继甲。牲血久在槃，俟与奇材歃。
次韵邓子方真人见寄
作者：胡布
朝代：元
体裁：古风

关门候紫气，令尹识圣人。不有沮溺徒，仲由岂知津。柰何希世士，托迹清渭滨。期运不可符，渊潜藉同仁。犹龙隐柱史，玄理以言陈。木舌金口宣，道尊德无邻。凤麟世寂寞，枭獍捷若神。揖让化莫睹，巢由竟谁宾。南阳有古老，谈笑四海春。大雅何寥寥，斯人发天真。悲歌万籁沸，浩啸凌苍旻。贻我太古音，澹然味清醇。嘉言匪易贶，款叙及芳辰。所期耀世资，韫椟为家珍。逸志倘可遂，何烦当世嗔。
次韵邓子方真人见寄
作者：胡布
朝代：元
体裁：古风

南阳高士神仙气，家住云林好山水。才名当世李谪仙，意义千秋鲁连子。一杯一曲紫玉箫，泠风天外招松乔。方瞳炯炯睨万古，浪迹蓬丘憩玄圃。飘飘琴鹤度璚林，笑咤风云生玉麈。仙翁自是黄绮流，威棱豪爽凌沧洲。遗我织成云锦段，天机不许世人求。
次韵邓子方真人述怀之作·其一
作者：胡布
朝代：元
体裁：古风

旷士谢尘樊，鄙夫眯时网。卷舒分静躁，适意优得丧。遗珠今何在，千古较象罔。膏火以明焚，风泉假空响。谁能廓灵府，古道缅夷荡。
次韵邓子方真人述怀之作·其三
作者：胡布
朝代：元
体裁：古风

和氏不自惜，乃宝希世珍。举世惑耳目，畴能识仁人。知言谅有以，观水必溯源。东湖候诸葛，明哲可评论。
次韵邓子方真人述怀之作·其二
作者：胡布
朝代：元
体裁：古风

游鲲方息运，斥鴳遂贻诮。去取相是非，抱熏自焚燎。殊涂登正轨，万辙遵一妙。至道契忘忘，漆园有同调。
次韵邓子方真人述怀之作·其五
作者：胡布
朝代：元
体裁：古风

振衣步空庭，凉月耿窗户。单居澹无营，饮水味甘露。壮心委时迈，一志确纯素。有道居静专，何伤业迟暮。
次韵邓子方真人述怀之作·其六
作者：胡布
朝代：元
体裁：古风

止水见毫发，秋霜双鬓侵。郁然思古人，愧独非我心。体受安定分，归全思大任。终当勖遐祉，千载扩冲襟。
次韵邓子方真人述怀之作·其四
作者：胡布
朝代：元
体裁：古风

流年抚稚老，凭化观始终。珠玉矧自怀，逍遥适微躬。万物不异我，陶然蔼吾中。诚能造要眇，未敢辞道穷。
次韵饶晟秀才见赠 其一 自述
作者：胡布
朝代：元
体裁：七言律诗

壮岁扁舟去五湖，浮云身世卷还舒。空怀慷慨济时策，底用太平封禅书。云水閒情天宇阔，乾坤高榻世尘疏。掣鳌留得长竿在，缩手林泉学钓鱼。
次韵饶晟秀才见赠·其二
作者：胡布
朝代：元
体裁：七言律诗

饱闻龙卧蛰江湖，天壤閒云与卷舒。祖训百年高士传，韦编千古圣人书。多君武库词锋劲，老我文魔世梗疏。九万亨衢当拭目，风云终化北溟鱼。
次韵黄文彦见寄·其一
作者：胡布
朝代：元
体裁：七言律诗

达兼耻在英雄后，独善身当道义尊。敢藉文章鸣大雅，勉为贤哲仰诸昆。隐居弘景甘栖遁，著论虞卿厌坐樊。林下閒情天壤阔，飞潜何羡北溟鲲。
次韵黄文彦见寄·其三
作者：胡布
朝代：元
体裁：七言律诗

相从泉石敢辞烦，友谊从容德望尊。寂寂委金称管子，琅琅锵玉识元昆。歌龙大泽君舒愤，放虎穷山我息樊。自信南图运鶱翥，风云终古纵游鲲。
次韵黄文彦见寄·其二
作者：胡布
朝代：元
体裁：七言律诗

经济有时何惮晚，文章于道未为尊。皋夔王佐如心膂，伊吕师臣俨弟昆。黄石蚁封随土壤，素书鱼蠹在山樊。惟馀晋室清狂客，漫有才华拟谢鲲。
止海滨
作者：胡布
朝代：元
体裁：五言律诗

去乱岂辞难，宁亲缺问安。穷河知地远，望海觉天宽。客久通吴语，童昏揖汉官。十年家国愿，未拟尚盘桓。
武当练山人谓余隐居有仙气徵诗因感·其一
作者：胡布
朝代：元
体裁：五言律诗

草树青连野，溪潭白映空。林风琴自韵，轩月酒谁同。北海襟怀里，东山气宇中。飞飞寥廓意，心事托冥鸿。
武当练山人谓余隐居有仙气徵诗因感·其三
作者：胡布
朝代：元
体裁：五言律诗

六著黄眉老，三参碧眼师。分风缩地脉，鍊石补天维。夕弄紫泥海，朝餐金干芝。凤麟洲上路，邀我折璚枝。
武当练山人谓余隐居有仙气徵诗因感·其二
作者：胡布
朝代：元
体裁：五言律诗

投閒唯养浩，观化欲凌虚。许侍中仙骨，陶山相隐居。匡维虚碧落，中正奠黄舆。试坐茅斋里，春风席晏如。
武当练山人谓余隐居有仙气徵诗因感·其四
作者：胡布
朝代：元
体裁：五言律诗

朱鸟三秋见，冰蚕九夏凉。文犀裁卧簟，紫锦织奚囊。秉简陈安世，传言郭密香。五千言外意，应不在文章。
殷忧
作者：胡布
朝代：元
体裁：古风

殷忧初假发，触语竟焦思。尚铩飞鸾翮，远企应龙期。泥沙有云雨，指顾及崦嵫。举施心犹振，画地自矜奇。投鞭一水断，击楫万方齐。燠燠推民牧，元元司保釐。毋谗去寸短，毋变易长规。眷谢旧典刑，欲严新切治。何言追绿兕，终当磨白圭。亿万天子寿，永年弘缉熙。
殿前生桂树
作者：胡布
朝代：元
体裁：古风

金花湿露溶青琐，玉宫繁手匀秋颗。翠阴乱月散香尘，十二阑干晓风过。惊乌起飞仙子残，舞鸾交枝凉叶翻。银萦玓瓅熏罗被，翠镂搔头绾凤鬟。凤鬟羞花悼春远，欲倩春时花满眼。
毛将军古剑歌
作者：胡布
朝代：元
体裁：古风

炎精烈烈赤帜王，手掣匣龙威四方。泽中巨蟒迎刃断，玉碎鸿门并楚汉。锋霜濯濯不居功，年深玉蚀紫苔封。芝山名将应时起，神物启閟涵秋水。纯钩太阿同冶欧，卞家馀材琫苍虬。剸妖刳佞靖六国，毫芒不动胭脂坼。置之金镂螭锦囊，批鳞擪匣腾晶光。平津望气劳心力，雷令于官竟何益。争如脱颖少年时，今日高堂佩陆离。愿俾将军寿金铁，寰宇清澄似明月。
江上晓怀
作者：胡布
朝代：元
体裁：五言律诗

曙拂千峰敛，秋澄万木阴。乱红销日上，净碧染江深。纣世归山意，秦年蹈海心。钟期久沦落，何许辨徽音。
江南行
作者：胡布
朝代：元
体裁：古风

吴姬白苧衫，拨棹唱江南。江花斗繁锦，江水漾新蓝。吴儿双双歌竹枝，弄篙溅水不成泥。风过杨花吹不起，鸳鸯相间白鸥飞。别有红楼花的的，鲛结綵囊信抛掷。十二方钗隔画帘，鸦黄螺翠春无力。小侬新挽北人头，压鬓云鸾吐月钩。别按中州去声韵，繁弦度曲和轻讴。北客过从经北里，南船买卖来南市。回头不顾买笑金，过眼何曾羡公子。为君醉，为若歌，不为兔丝依女萝。但愿一颦还一笑，见骨金镮无用照。
汪道原医师诗
作者：胡布
朝代：元
体裁：古风

眇身托宇宙，大海一尘微。何况四序殊，感触易乖违。口体致情欲，中肠冰炭移。于时失所养，形气寖已羸。炎圣子庶类，品草疗疮痍。轩岐事针砭，素女理穷辞。深索炳仓景，晋谧见发挥。逆知隋太素，迁置祝由机。孰谓侔越人，世称卢扁师。王和诊有诀，完素病原疽。思邈达经络，切肤佗厉奇。俱挟仁济术，蔚开来世规。代资调护手，枯弱尚充而。汪氏励古学，儒冠隐南陲。利物蓄素心，拳拳思保釐。长桑授要妙，携手饮上池。汎览列圣言，群贤决幽疑。洞然彻五内，远迩起刀圭。令德日益崇，跻民寿亨期。所愿宏此道，元元浩仁施。四民遂生植，天下无殿屎。大哉仁者惠，不独中顾私。寿祉有自来，相期洽雍熙。
海上有怀
作者：胡布
朝代：元
体裁：五言排律

五云连海阔，一水与天通。日月三台近，乾坤八表同。遐荒归震荡，草泽数英雄。霸业矜文治，天兵小武功。麒麟当大路，雕鹗展秋空。上将云台旧，宗公玉节崇。群方连国难，率土返王风。血满秦城下，笳吟楚帐中。敢忘将寸草，不必叹孤蓬。徙倚瞻霄汉，龙光接岱嵩。
涂钦文将赴会试
作者：胡布
朝代：元
体裁：古风

积学亦有基，设施验行事。过庭敦孝友，立国建忠义。日用举无遗，力行道斯致。黎川秀涂子，恳恳学为巳。黉宫擢英彦，诚悫惬舆议。西垣既领荐，北上达轩陛。廊庙嘉良材，早丁瑚琏器。仕优毋忘学，致泽当先计。利济不居功，堂堂丈夫气。忠诚子所蓄，奋迅及时至。拭目俟雍熙，勉旃念儒贵。
淮阴侯墓下
作者：胡布
朝代：元
体裁：七言律诗

残嬴鹿马望夷宫，亭长恩威起沛中。肉食果能天下计，布衣何得草间雄。恢宏汉业孤坟在，覆戴齐王尺土功。回首五陵斜日远，行云万点乱秋空。
清明日作
作者：胡布
朝代：元
体裁：古风

黄云满江江树紫，碧草荒城绕流水。平原歌哭杂悲驩，几处松楸裂新纸。死者白骨委路岐，生者不归何处所。烟华澹澹鸟飞来，野田无主生桑梓。昔年大官厌粱肉，攘攘仆妾衣纨绮。尊酒须倾十家产，搥楚见血沥膏髓。东邻无田坐冻馁，百草糠籺尽竟死。夫病在床子乞食，乡里纷纷说兵事。西邻有田牛入官，男女殷勤供耒耜。徵需不足来囹圄，喘息奄奄面如鬼。河西大家日求趁，终岁无人恋针指。担头虾莱徒纷纭，辛苦得钱争换米。三边百战矢如雨，十室八九驱瘟疠。翁死垂头尚顾子，子死父母无全计。吁嗟乎天胡不仁，岂若假手涂生类。就使横尸积山垒，铜驼金谷皆荆杞。周宣中兴伟臣在，枉死呻吟眷仁治。偏禆戮力建武功，上德有道存经纬。小农食饱大农喜，乐岁终身保妻子。羁臣拭目瞻治平，当使八表皇风被。
清白堂诗
作者：胡布
朝代：元
体裁：古风

君子勖内守，莹中涅不缁。长物非我娱，扩焉冲素期。惟彼抱道者，静专澄内私。乃心澹无外，历世确不违。成纪美华胤，扁堂遵祖规。昭昭示明德，于以传孙枝。秽富艳里闾，蕣荣暮已衰。遗安斯得计，代久恒光辉。大贤资旧业，司马正葩诗。授受明训存，堂颜为世师。
清绥黄孝子诗
作者：胡布
朝代：元
体裁：四言诗

民彝自天，理乱义存。蹈危何腼，死无伤恩。惟皇建国，一视同仁。革宋践阼，兵下南藩。俘掠不道，扩靖中原。曰黄氏母，奔乱爱身。道远息薄，客三十春。儿大知礼，痛母不还。发广大愿，缁衣髡颜。越历海甸，走达荆蛮。渚宫襄郢，如跬步间。孝感天致，大义昭贯。歘下汝州，知母所安。子见母喜，母念子难。彝伦世表，骨肉天完。佛力道心，克踰孔艰。迎致千里，生养死全。旌门渠渠，兵后岿然。曰予生晚，后数十年。目逆颂文，耳流事传。何意丁危，迹践忧患。圣训昭昭，服膺拳拳。寸心二者，百感纷干。再歌屺岵，翘企首山。得不愧怍，天下孰先。春兰其芳，寒菊其鲜。猗黄母子，尚荐九泉。
清虚朗上人诗
作者：胡布
朝代：元
体裁：古风

天道贵得一，人灵常昧初。中和适体用，知及仁守诸。诚者天之道，诚之人所踰。体仁合天道，一本统万殊。惟精故能一，惟一奠中居。方寸既盎然，天光乃舒徐。上人西方业，捷岐归正途。匪曰学同源，诚身为已图。皇皇炯四达，神明彻幽都。盛德日辉光，泽媚深藏珠。愿言法瞻顾，圆方窥楷模。空虚可梯接，式用表根株。
清风亭诗
作者：胡布
朝代：元
体裁：古风

道在心适安，身閒景逾受。孤亭纳虚囧，六合屹曾阜。众人瞻泰宇，我不耻华构。俯视浮云生，斯须变苍狗。卓哉云林彦，龙卧亦蒙垢。一返南阳庐，韬光閟天牖。端倪此终志，百鍊当摩蹂。杜德固有机，申章藉坤厚。
游仙诗·其一
作者：胡布
朝代：元
体裁：七言绝句

眇躯天地寄蜉蝣，囊括虚丸位斗牛。流目紫霞三万里，泠风一息广寒游。
游仙诗·其七
作者：胡布
朝代：元
体裁：七言绝句

遥遥阊阖绿金门，路近璚林玉气温。北望凤巢云万顷，拂天珠树倚昆崙。
游仙诗·其三
作者：胡布
朝代：元
体裁：七言绝句

济阴园客事蚕桑，草实充饥五色香。怪得缫丝茧如瓮，织成星斗满衣裳。
游仙诗·其九
作者：胡布
朝代：元
体裁：七言绝句

苍龙天矫迎黄帝，白鹤飘飖道紫皇。自得金精和五气，便将呼吸纳三光。
游仙诗·其二
作者：胡布
朝代：元
体裁：七言绝句

松花久服羽毛轻，鹤上璚箫弄月明。拂拭紫宫磨镜石，中天端坐待河清。
游仙诗·其五
作者：胡布
朝代：元
体裁：七言绝句

竦身徐步达清都，下视茫茫历劫污。欲倒天瓢浇九域，人寰合返古初无。
游仙诗·其八
作者：胡布
朝代：元
体裁：七言绝句

锦段囊琴忆楚明，瑶筝几曲受飞璚。八风从律谐宫徵，广乐钧天九奏成。
游仙诗·其六
作者：胡布
朝代：元
体裁：七言绝句

霓旌闪闪绛台微，缓引空歌启玉扉。玄鹿脯延千岁寿，冰蚕丝织六铢衣。
游仙诗·其十
作者：胡布
朝代：元
体裁：七言绝句

玉貌长年浩养颐，金风午夜透帘帷。太虚一气恢无象，元始非予却认谁。
游仙诗·其四
作者：胡布
朝代：元
体裁：七言绝句

天高地下杳难攀，欲诘皇人溟涬间。仙境清虚尘世浊，深仁何事弃浮寰。
游正观寺次刘绍韵·其一
作者：胡布
朝代：元
体裁：七言律诗

黄花樵悴倚东篱，碧草廉纤蔓曲池。入室早逢僧慧可，来游还共郑当时。山川佳气寰中胜，云水高踪世外期。今日上方随喜去，秪应祗树采三芝。
游正观寺次刘绍韵·其二
作者：胡布
朝代：元
体裁：七言律诗

绿竹新编护槛篱，清泉缓引放生池。拈花已得单传意，弹指何妨出定时。牧笛斜阳黄犊下，钓台秋水白鸥期。相携喜共烟霞赏，况有淮南咏紫芝。
游百法寺怀香峪主者乔允泽
作者：胡布
朝代：元
体裁：古风

涧峻流益急，路险山始奇。徒耽眼中趣，岂觉步履危。豁然远平原，始讶来径微。平生山水志，道远足力疲。稍息百法林，洗心澄江湄。释褐了无言，怀贤如可期。素闻薄簪组，幸可谢尘羁。林下閒居意，惟应静者知。
游福山寺
作者：胡布
朝代：元
体裁：七言律诗

老树繁阴琐阒寥，飞湍百折窎岧峣。仁深苦海非无筏，度广迷津亦有桥。薝卜花林行处见，醍醐甘露坐来招。绝胜惠远青莲社，何必匡庐望紫霄。
湖隐诗
作者：胡布
朝代：元
体裁：古风

范蠡薄句践，扁舟去五湖。功成不枉道，漂弃如土苴。浩荡涉烟水，钓贤非饵鱼。风波逐身远，天壤与心俱。咫尺八纮内，飞龙翔九区。扬眉一举棹，江海可长驱。云卷杳无迹，英谋忽若愚。至今沧江上，不敢轻钓徒。许子托高义，湖隈筑衡庐。怀贤慨尘想，揽结期自舒。欲问交古人，事功所同殊。归休得效似，泽世将焉如。
湛碧轩诗
作者：胡布
朝代：元
体裁：古风

秋水静襟度，渊澄囧灵台。神明资挺生，属望青城来。吾家魏阳元，宅相誉云雷。灏爽豁眉宇，虚怀绝纤埃。眷此活水源，仁端贵封培。箕裘道德学，位育在心荄。綵服被春华，天光艳徘徊。高轩穆憩止，瑶笈泠风开。所愿介遐祉，玄功亘昭回。千龄挹仙气，仁泽广梯阶。
湛碧轩诗
作者：胡布
朝代：元
体裁：古风

飞阁阚澄潭，清心俯泓玉。凉飙洒然至，璧月弄寒绿。沛国有逸士，端居偶贞独。坎止勖静便，足音寄空谷。以兹鉴灵府，惩忿先窒欲。盛德洽渊泉，涵濡遏流洑。浮休赋群有，一定注尘目。泽物在时春，为霖为霢霂。弛张功用际，有道禆化育。活水出清源，考亭继芳躅。
溪山晓行图
作者：胡布
朝代：元
体裁：古风

拂曙戒严程，丘樊涉零露。秋清快驽蹇，林薄澹延伫。松阴带川壑，石壁出庭户。拂我衣上尘，还山气容与。昔年浩功用，壮志业迟暮。知非返旧丛，长啸舒衷素。填胸消磊块，适意忘簪组。清泉忽在望，故道未榛莽。访我樵牧徒，琴樽叙俦侣。行云际空阔，舒卷忘形趣。永愿结同心，期颐越千古。
满歌行
作者：胡布
朝代：元
体裁：古风

蚤岁逢危，迨长百罹。从军苦乐，遐路险巇。途穷涉远海，饥蛟毒鳄声参差。眇体寄波上惊忧，百折殆不能奋飞。中道混异流，不为贫贱移。原生拙货殖，陶子常苦饥。阳山猛虎夹路啼，参辰错莫夜无期。夜无期，殷忧填胸，谁当我知。入山蹈海，思怀自安，独善之事奚益于遗黎。愿见海清泰阶平，睿哲握机寰宇享。毁珠与玉宝，善人以致平成。周道如砥直如矢，万方熙熙登春台。块独与，天为徒，共安耕凿诚快哉。
漫兴·其一
作者：胡布
朝代：元
体裁：七言绝句

石林环抱白云村，曲沼潜通活水源。莫讶山中富葩藻，春风万汇蔼蓬门。
漫兴·其三
作者：胡布
朝代：元
体裁：七言绝句

学得䲭夷世外游，云涛天壤寄安流。五陵书剑随行李，头白江湖一钓舟。
漫兴·其二
作者：胡布
朝代：元
体裁：七言绝句

家住云林结翠微，故交寥落过门稀。沧江夜色樵渔罢，水月虚明送客归。
漫兴·其四
作者：胡布
朝代：元
体裁：七言绝句

江海风尘眯壮图，故山生计在樵苏。年来金土皆同价，辞赋虽工肯卖无。
潘仲扩充岁贡
作者：胡布
朝代：元
体裁：古风

安仁美丰度，奕世韬文芒。诸孙勖伟才，庠序振佩璜。大易稽大人，遗编覈千霜。推能策天府，致用承休光。懋扩尔孝友，蔚为世忠良。仁居天下利，毋以一已妨。有道事兼济，休祯藉时康。圣言斯服膺，黾俛昭闻望。
澹泊斋诗
作者：胡布
朝代：元
体裁：古风

解我彭泽绶，归条成都桑。功名谅有素，苦节保贞藏。芄兰生中沚，幽梦结春芳。荐馨不同时，藿靡竟夭常。轩荣邈若遗，立志惧弗庄。佩服哲人训，逍遥时景光。
澹湖熊氏幽居·其一
作者：胡布
朝代：元
体裁：五言律诗

柏叶三秋嫩，松阴六月凉。断桥通水气，虚牖纳天光。鲜鲙银丝滑，香粳玉颖长。过庭诗礼在，何意问岩廊。
澹湖熊氏幽居·其二
作者：胡布
朝代：元
体裁：五言律诗

鹤帐虚山馆，温坡接野亭。丹枫围锦幛，雪岭出银屏。谩倚将军树，还瞻处士星。飞腾好才力，早晚破沧溟。
濯足图为吴良材作
作者：胡布
朝代：元
体裁：古风

灵均沧浪清，杜老八荒意。千古有奇怀，滔滔东流水。长风鼓松籁，磐石净如洗。望眼际寥天，南图息千里。
煌煌京洛行
作者：胡布
朝代：元
体裁：四言诗

独处伤鳏，盛室妒妍。位道无规，饰过多怨。鲁连耻帝，千金何顾。豫让不死，伏桥有俟。天下云从，夷齐竟去。加冠于屦，义所弗处。荆卿攘袂，燕得国士。将军授首，谓死王事。叔孙之起，两生毅然。且圣且贤，不昧我天。极量恢恢，遗风泰基。市门苟留，梅生长之。皇业宏仁，畅越八表。我宁一枝，无所感妙。得主隳仇，良足于留。极人臣贵，登神仙游。
煮石窝诗
作者：胡布
朝代：元
体裁：古风

元气运橐籥，乾坤为鼎铛。开明陶万类，金石融光晶。却老助脂髓，还元得长生。至今延外景，禆道蒙常经。龙虎相埏埴，天和内交清。回风洞九有，保合一我灵。朗朗混自然，无为人自宁。阒寥太虚象，湛囧何泠泠。
煮雪轩诗
作者：胡布
朝代：元
体裁：古风

六合敛阴翳，鸿濛睇瑶华。空斋坐观白，湛湛玉无瑕。石鼎鍊阳精，百沸白乳花。頫昂漱璚液，意气凌紫霞。浩有物外情，厌耳区中哗。泠风洒秋杪，五内粲天葩。至人饮太和，至味澹无涯。举手鹤上仙，相从太清家。
爱妾换马
作者：胡布
朝代：元
体裁：古风

私恩徒累志，国难或危身。方缺闺中念，将收塞上勋。千金犹市骨，一笑岂回春。不矜蛾比月，愿得骑乘云。宝钏销羁络，雕鞍饰镂银。壮夫要汗血，少女拂啼痕。谁云惜窈窕，当取画麒麟。
牛自牧画竹寄冯宗泰求题
作者：胡布
朝代：元
体裁：七言绝句

苍鸾七叶紫金苞，露冷葳蕤忆旧巢。分得一枝来嶰谷，掣鳌竿上化龙梢。
独漉篇
作者：胡布
朝代：元
体裁：古风

独漉独漉，水浊见月。水浊可澄，心浊伤明。泥深道苦，挽行无侣。非不独行，独行多虎。苍苍长松，猎猎大风。客有所怀，如青天虹。明明旭日，横天东出。鹏羽铩秋，阳光若失。锦绣入火，文章膏煤。火灭成尘，不异藁灰。骥发迟迟，志在千里。刀不斩仇，孰以施利。嵩岳何高，海水何深。穹壤其极，不如寸心。
狱中元夕
作者：胡布
朝代：元
体裁：七言律诗

思亲泪尽血俱流，綵服心违滞楚囚。灯月不孤囹圄夜，枭鸾何憾网罗忧。楚家亡狖延林木，殷子明夷顾匹俦。不有司空发冤狱，经天紫气几时收。
猛虎行
作者：胡布
朝代：元
体裁：古风

蒲稗伤禾黍，潢潦污道路。渴吸潢潦水，蒲稗行且茹。食而充中复煦煦，子既云可孰不豫。谓我南山有蒻蒲，昔为展席洁可敷。底春土腴石乃滋，推枝布叶何离离。愿同子坐郁栖裂，叶镵根啖而嬉实。我饥洁子绥，谓如不可洁。孰云美且都，谓如不可洁。孰云弃礼谟，蒻蒲可食，子奚不怿。谁不自怜，谓我子识。
玄隐子卷
作者：胡布
朝代：元
体裁：古风

柯山柴逸士，守黑穷易学。簪笏非所荣，冥栖向林薄。天人格至理，汗漫翔寥廓。沤泡俯仰间，前期有成约。我携支机石，君平不可作。欲问璞玉贞，昆崙竟谁托。至人候旦气，觇觌悟风角。区区何足云，有道葆芒萼。相期揽八极，九万息挥霍。从此閟天枢，轘辕贯冥漠。
王子乔
作者：胡布
朝代：元
体裁：古风

王子乔，缑山笙鹤望亦勤，分明举手谢时人。蔑彼天子贵，独善爱一身。嵩高山，三十春，道成飞驭玉台津。拉浮丘，觐紫皇。排阊阖，凌昊苍，黍珠游乐殊未央。王子乔，弃仁而不为身谋已多。仙道诚乐矣，嗟尔遗民颙望何。
王若水画笋竹桃雀图
作者：胡布
朝代：元
体裁：七言律诗

绿阴篱落引游丝，景物春融万汇迟。老翠拂天无并干，娇红照日有争枝。毫端点染成幽鸟，浙右风流好画师。昨夜小轩披尺素，东风淑气蔼帘帷。
王鹤林造墨
作者：胡布
朝代：元
体裁：七言律诗

闻道鹤林王墨卿，松烟金屑乳琼英。分来羽客丹砂和，借得嫦娥玉杵成。九域舆图增焕发，千秋纪载睹文明。凭君莫入编修馆，唇吻雌黄失正情。
琏上人主太平诚实愿力金碧一新用韵美之
作者：胡布
朝代：元
体裁：七言律诗

兜率重开此土新，黄金楼阁是通津。仁周世谛含诸有，体绝孤圆湛一真。凡圣混融超法网，君臣和合蔼崇宸。会看万善菩提果，五叶葳蕤大地春。
琴
作者：胡布
朝代：元
体裁：五言律诗

朱丝结绿绮，流水将高山。抑节金徽里，飘响碧云间。曲调古今异，音声理乱关。急管繁弦出，枯桐合久閒。
画菜
作者：胡布
朝代：元
体裁：古风

太牢尚甘肥，至味澹以醇。达士饮天和，养颐贵葆真。膏粱薄滋味，不使口累身。不见啖冰檗，励志以成仁。画图逼爽脆，老圃有馀春。愿一驱腥腐，弥苏肉食人。
画马
作者：胡布
朝代：元
体裁：七言绝句

当时造父为谁容，变幻风云有类从。一自穆王穷辙迹，天闲何处觅真龙。
留别本斋姐夫
作者：胡布
朝代：元
体裁：古风

久客惯远道，临岐惮感伤。怆为百里别，执手上河梁。昔者浩勋庸，弱龄志四方。事君恨未立，老母尚康彊。挥金闽楚地，泣玉吴越邦。南北千万里，长驱不裹粮。岳气凌紫霄，龙精閟阴芒。王霸道异同，弓刀非我长。脱略簪笏累，轻舟泛沧浪。掣鳌东海上，濯足颍水阳。豪杰扫六国，川陆净江湘。招要故山鹤，归拜幽谖堂。骨肉忽满眼，甥侄纷成行。老母念幼子，眼枯绿鬓霜。子负家国忧，雄图蔚不彰。颠危建苦节，直道矢行藏。岂敢后温凊，终身怀显扬。倚赖诸兄姊，孝养竭天常。各惟膺重寄，忠孝笃彝纲。塞风吹征棹，足迹君子乡。姻亲敷世好，道理故相妨。我姊忝齐眉，我甥伟诸郎。十年手足情，勉饮各尽觞。至爱有深期，宣言著瑶章。拳拳登嘉谊，佩服安可忘。酾酒睇遥空，熏膏淬干将。努力策迍贱，敢渝日月光。翘企鸾凤仪，千秋勖贞祥。明时事开济，同致寰宇康。
白云篇
作者：胡布
朝代：元
体裁：古风

昔在凤麟洲，南陟射的山。恋子五百人，举手阊阖关。俯视四海流，岂胜杯酌间。天地小培塿，九州为弹丸。帝者握赤符，骖騑杂龙鸾。日月经天周，呼吸一息完。白云流元气，下隘六合宽。神晶随变感，清虚忽弥漫。用之赞化育，一洗苍生安。浪形吐川岳，冉冉不可干。浮休有崩裂，还精蛰宏端。乃知至阳物，舒卷罙昭贯。太空终扫迹，无倪以神观。
白云舍·其一
作者：胡布
朝代：元
体裁：古风

髫龀失慈训，所依仰椿龄。游方忍盘娱，恻恻吾在经。晨发陟遥岑，东瞻际沧溟。浮云莽乡园，千里馀空青。
白云舍·其二
作者：胡布
朝代：元
体裁：古风

慨此念亲舍，兴恨涕交零。死者吾弗逮，生者无归宁。踯躅向周道，终朝耿余情。何当逐飞云，舒卷还柴荆。滫瀡奉父志，攀号过母茔。馀生慰存没，庶用谐天经。
白云谣
作者：胡布
朝代：元
体裁：四言诗

昔觞瑶池，八骏躨躨。惟皇寿谷，以冀后来。思予东归，和洽群黎。去不复野，山川俨而。驽骀雄雄，御策天飞。八骏云逝，顾所望非。
百鹊图
作者：胡布
朝代：元
体裁：古风

威凤高翔九千仞，德辉不下无馀闻。人间鸟雀势如云，㨿地经天已成陈。金苞谁复睹九章，耳根啁唽声相忘。不如百鹊入图画，俛啄飞鸣相颉颃。空山老树清溪曲，渴饮膏泉食野粟。巢成不用占吉方，太岁何由在穷谷。天河搆架岁一来，不杂囚飞盗啅材。何年倾耳喜音至，陈我六符瞻泰阶。
百鹭图
作者：胡布
朝代：元
体裁：古风

连云葭菼汀烟绿，雪鸟飞来集溪曲。林下幽栖饮啄清，虞罗弹射何能逐。青冥铩翮非无志，雕鹗横秋不厌欲。自愧摩天翼南运，犹堪刷羽随鸿鹄。夔龙班班来校序，振彼西雍戾清肃。容仪燕舞美君臣，我客翩翩雅幽淑。绝无鸥鸟同栖啄，活水鱼肥山有粟。白衣何啻百为群，一志相携恋林麓。寥天霞散霜月皎，一举冲霄豁心目。秖应玄鹤共归来，高结云巢傍梧竹。
盐梅引
作者：胡布
朝代：元
体裁：古风

甘以酸为和，味以咸为主。伤盐喉哽咽，过梅心悽楚。调适贵得中，心手天为度。间发不容私，吹毛亦兼与。神功佐四运，翼德懋公辅。璇玑典宽衡，日月光合宇。仁和扇惠风，膏泽均时雨。惟天予我心，惟正仪我矩。一夫曰饥寒，由已使无所。皋夔有玉烛，永言佩斯语。
相逢行
作者：胡布
朝代：元
体裁：古风

世路多岐曲，岐曲达长安。妍丑纷相逐，轮蹄交其间。去者不惮远，来人或悲酸。荣辱理有常，孰能筹万端。维昔尚声势，捷径所攀援。事君本无诚，功烈侈宏观。利禄及妻子，奴隶肆馀驩。孜孜徇一已，侥倖涉国难。尺长有丈展，寸否千忧烦。阳掩阴为恶，暴白讵可殚。奸私深自恤，汗简乃欺谩。矫首东都门，历历衔怨讪。脩天以要人，未必沦异患。物诚事不忤，清源无浊澜。相逢岐曲人，欲竟此长叹。
石鼎联句图
作者：胡布
朝代：元
体裁：古风

弥明擅狡狯，吐气压侯刘。證以昌黎作，群然起喧啾。含机谅有在，营度意难酬。以梦语痴人，班班寤寐求。姓名疑似际，得匪异人俦。自此有邹訢，空同为道流。将非迹奇诡，式用广冥搜。
磨刀曲·其一
作者：胡布
朝代：元
体裁：古风

恨不早有生，目逆夷齐清。恨不能丹青，貌取鲁连形。持此耻天下，谁为天下英。
磨刀曲·其二
作者：胡布
朝代：元
体裁：古风

莫作青铜镜，照面不照心。常恐日月光，覆盆难俯临。愿君凭龙背，直见海底深。
示从游
作者：胡布
朝代：元
体裁：五言律诗

虚无为道体，刚健本乾行。窍妙光中合，心花静里明。化机由一气，玄感合三清。寄语无鞅众，斯言广度生。
示同志张仲文
作者：胡布
朝代：元
体裁：古风

学苦未达道，时乖岂尤贫。自矜事育恩，敢辞萍梗身。不逢鸿荒世，仰希太古民。薄宦一失意，屠钓乃逡巡。家国有深愿，大任非小臣。投迹去兵戎，东西南北人。远游戒明训，念念倚门频。亲归良悦意，穷山思隐沦。殷勤菽水欢，慈爱见天伦。业田尽鹰犬，所虑炽膏焚。而我甘澹泊，里市肆纷纭。委吏无苟安，击柝久不晨。何况浩然气，挥霍欲成云。志大时不偶，情疏义更真。白眼泥涂里，黄金安足云。永愿果同符，早承尧舜君。一夫无饥寒，理化职全仁。尚友鲁连子，长揖耻论勋。
示同难·其一
作者：胡布
朝代：元
体裁：古风

白鹤何嗷嗷，遗侣群胡雁。饮亦共清泚，飞亦振霄汉。路逢王子晋，矫手缑山畔。一举凌九皋，再翔俯日观。仙物终腾迈，九灵每淆乱。垂声谢同义，毛质已殊判。
示同难·其二
作者：胡布
朝代：元
体裁：古风

翩翩云中雀，啧啧丽重霄。小物易高鶱，凭空睨鹰雕。刚风播九有，薄翮不崇朝。上辞搏击祸，下值虞罗邀。升高志恒溢，祸淫由自招。持盈有介士，林薮羡鹪鹩。
秋夜即事
作者：胡布
朝代：元
体裁：五言律诗

碧树生秋思，澄江散晚阴。中天云色静，万户月华深。柳甸环烟寺，花楼出翠岑。因循远尘垢，何必计山林。
种玉轩
作者：胡布
朝代：元
体裁：古风

种玉亦有地，蓝田毓奇材。树德此有基，仁端在深培。惟彼丹霞士，潜幽迹蒿莱。温温贵涵濡，清润澄纤埃。圣功泽蒙养，勖祉崇方来。蕴贞畅萌达，焕发膴皇荄。阳葩内弥充，德溥功亦倍。愿言閟光晶，天牖廊四开。勿效和氏仁，矜矜泣自媒。
种菊轩
作者：胡布
朝代：元
体裁：古风

解绶去彭泽，养疴向东篱。团团清秋露，湛我黄花枝。撷英饮膏泉，益志登期颐。花木以人贵，擅名隐逸宜。倪君仁者寿，爱物诚不疑。矫矫怀古情，抱此贞独姿。名花七十二，苦口清心脾。介寿迈前条，世泽及物私。伟矣勖繁祉，千秋表贞期。
空山茅屋诗
作者：胡布
朝代：元
体裁：古风

弱龄局世患，习静穷山阴。放神八极外，萃此虚堂深。伊古达世士，抗志青霄岑。卷舒景元化，事功所克任。歘兴有明运，独善岂初心。抱膝非苟藏，何伤梁父吟。清泉足洗耳，磐石坐弦琴。道引牛车驾，陇避鹤书寻。倘瞻芒砀气，不得谢投簪。
章山人阴阳教授秩满归嘉禾
作者：胡布
朝代：元
体裁：古风

泠泠石峰水，煜煜君山云。若人盘谷间，高举凌世氛。出侔天地宰，知与造化群。方仪表坤轴，晷度法乾文。寒暑无停机，持满俟毫分。至理豁胸臆，一试无遗论。功成不枉已，拂袖竟何言。望望流水远，云山霭孤鶱。寄谢狂驰子，长歌归故园。
竹窗诗
作者：胡布
朝代：元
体裁：古风

天籁噫玄籥，吹万日交荣。虚心洒瑶瀑，一室涵空青。我来窥明月，因风激秋声。披襟北窗下，慨彼千古情。伊昔抗志士，卷舒与心冥。歘兴仰徽猷，独善元化并。岂必事华屋，负累我体形。焉能抚红紫，点缀我幽贞。履素造有常，澹泊蒙训经。过此矫真性，怡愉非所婴。
竹轩诗
作者：胡布
朝代：元
体裁：五言排律

三径伐经屡，七贤游足夸。楼似黄州见，诗多卫武奢。风里琴声韵，月时秋气华。翠梁封藓色，玉干蚀萝花。刻桷文初直，代瓦火将斜。来凤犹鸣节，掩狸终委沙。
答中孚道者·其一
作者：胡布
朝代：元
体裁：七言律诗

体为居宅四肢亲，神气完全是主人。内守谨严防物诱，中虚静定发天真。英英道萼三田煖，拍拍仁风万象春。光景本然如此好，熙熙未让葛天民。
答中孚道者·其二
作者：胡布
朝代：元
体裁：七言律诗

得失场中掉臂行，陶然人我两忘情。虚怀应物非同俗，端坐澄心是养生。姤就中孚成浑沌，离消无妄见光晶。君如不识庖牺画，太极轘辕本异名。
答党万
作者：胡布
朝代：元
体裁：古风

至人非寡昧，岂以累伤生。饥渴且不顾，圭组安足荣。惟昔被清时，拳拳志仪刑。休祯允克任，济世岂无情。常恐后子民，矢心戒骄盈。乾旋有晷度，徽猷有常程。而我际艰符，摧裂负初心。长路何迢迢，十步一屏营。驽钝非不前，繁霜濡素茎。矫情惠中达，守墨故心冥。植德冀封茂，惧陨负荷名。居然一培塿，宁为岱岳倾。自分全其天，夷旷所服膺。万物贵有适，尼父惜繁缨。
答刘惟学见寄
作者：胡布
朝代：元
体裁：七言律诗

半生鼻息吐虹霓，袖握文光太乙藜。江海十年归震荡，弓刀千里事提携。无端忌器难投鼠，有计开关耻学鸡。顾我匣中雄剑在，感君诗思启愚迷。
答刘绍·其一
作者：胡布
朝代：元
体裁：古风

大器贵深藏，蕴真匪求售。三献事可羞，刖身竟何咎。纷吾迫世网，往者负深疚。坎止斯见几，悔尤诏前受。凄其盼夷叔，今古道容谬。千驷未足誇，食薇讵攘诟。所悲同辙鲋，濡沬感深旧。坚白不可缁，含章托坤厚。
答刘绍·其三
作者：胡布
朝代：元
体裁：古风

卞和事三献，孰耻顾一身。举世惑大宝，刖足岂伤仁。亹亹夸毗子，英英负世珍。求售咥不逮，陨身良有因。富贵或拟伦，节义私屈信。大宝一失所，因之斁彝伦。矢哉甘戮辱，迷误遂知津。所以诛心源，负愧多古人。
答刘绍·其二
作者：胡布
朝代：元
体裁：古风

蹠蹻负浮荣，孔颜致深阨。福善理有违，昊穹意难测。羁艰昧前算，处贱同偪侧。蒿目虞世情，殷忧浩中积。非无凌摩志，日暮还敛翼。在野蔚罗张，谁能中钩弋。英贤昔轗轲，贞遁介如石。犹有鹿门期，希君恒守默。
答刘绍·其五
作者：胡布
朝代：元
体裁：古风

圣贤任天道，致阨故恒深。蹠蹻鼓邪行，污昧已力任。枭凤非伦方，福善祸终淫。前筹信天启，茂德日居心。固穷道未贱，君子岂婴忱。
答刘绍·其六
作者：胡布
朝代：元
体裁：古风

美女事寒夫，身为贫家妻。百岁同生死，天常义无违。贫家日沦替，饥寒切肤肌。美女舍之去，自言幸见几。人情虽贱恶，故无偪侧为。志士避世艰，如何当见危。
答刘绍·其四
作者：胡布
朝代：元
体裁：古风

君臣道已丧，夷叔表中兴。亘古高其人，纲常所由徵。宣尼圣之时，激扬于浊清。列圣各有方，易轨不殊行。异端绝潢港，寥寥以谬称。至人驱众疑，析理存大经。
答吴志夫见寄
作者：胡布
朝代：元
体裁：七言律诗

海内衣冠颂德声，八闽文物旧知名。巢由有道全高节，李杜多才集大成。白璧连城方售价，黄河千古待澄清。蒲轮肯为苍生起，早使箫韶学凤鸣。
答孙行简见寄·其一
作者：胡布
朝代：元
体裁：七言绝句

自分青萍閟紫芒，谁论铁笔厉秋霜。银筝不是弹明月，闷向空山泣凤凰。
答孙行简见寄·其二
作者：胡布
朝代：元
体裁：七言绝句

时来轩冕可能逃，君有长才信所遭。莫遣蒲轮恐山客，山中松桂讶旌旄。
答杨恭叔见寄
作者：胡布
朝代：元
体裁：七言律诗

抱璞燕然计不谐，倾财楚馆事多乖。连城白璧凭谁售，百镒黄金祇自怀。虫蠹文章淹壮志，鱼龙江海愧英材。感君高谊垂青眼，磊磈心胸得少排。
答杨茂建秀才二十韵
作者：胡布
朝代：元
体裁：五言排律

道丧真儒病，诗亡政化隳。斯文天汩没，大雅日陵夷。应绝金钟委，声亡月缶宜。理音谁间作，华采世优为。古学非文字，名言析本支。语虽遗汗简，惠欲验敷施。子服先贤训，吾遵列圣规。才难俱皓首，业癖友黄眉。开济宁无术，风云自有期。未淹朱墨鄙，且分草茅私。白眼嵇康共，清心鲍叔知。情窥沧海浅，志局泰山卑。惜别分神剑，怀归咏紫芝。莼鲈今夜梦，猿鹤故山悲。善养清明气，弥坚铁石姿。用须铿尔作，舍岂浩然移。任道恒先已，当仁敢让师。麟方哀鲁狩，凤秖见尧墀。上德符三曜，亨衢展九馗。扶颠良有愿，试诵别离辞。
答洞阳道者
作者：胡布
朝代：元
体裁：七言律诗

广脩争似学无为，息得贪求是子时。祸若许禳天受谄，福如可致道容私。万殊不别根荄在，一念初萌影响随。若到此途犹有步，无中光景自家知。
紫阳仙子歌
作者：胡布
朝代：元
体裁：古风

紫阳玉貌绝世华，云琚羽服拥丹霞。翔凤徘徊九霄上，蟠龙步骤五云车。上元仙子同旌辇，玉辔苔裳回南面。青䭀还邀紫府仙，玄梨不逐昆崙宴。婺娥纤歌弹月筝，双成妙舞参差璚。三十一枝风色劲，秋空乱洒步虚声。不分锦衾留洛浦，情知霞佩遗交甫。一从鸾鹤去西华，云雨楼台想南楚。紫霞仙尉当青霄，清心端简聆回镳。赐以长生碧瑶笈，仙经脉望蠹尘销。佩服仙经食脉望，一双青鸟遥相向。别乘綵凤导飞璚，逍遥黍珠腾玉京。
縠溪渔者
作者：胡布
朝代：元
体裁：古风

汎汎縠溪水，清风扬素波。悠悠垂纶客，击楫起渔歌。昔怀仁义钓，真道取不颇。天壤契閒情，徵书到江河。小试出纳劳，德言美瑶瑳。行当廓步武，素缊发熙和。致泽谅匪难，天人理无讹。湖江心魏阙，有道矢靡他。休琏赡伟才，维时克负荷。縠流清益澈，明进必盈科。希古业磻溪，盛名宜不磨。
红梅
作者：胡布
朝代：元
体裁：七言绝句

半酣姑射脸烘桃，玉笛风清绛雪高。买得鲛绡重著色，猩猩血染赤霜袍。
经荒原废冢作
作者：胡布
朝代：元
体裁：古风

白骨何飒飒，霜露所摧拉。狂风吹流尘，日久成蹲沓。乌鸢啄其腐，狗彘充茎脆。遗骸能几何，委弃皆查滓。谁有百岁身，而多千岁计。劫劫营已私，日苦不称意。昔人故如此，今人且迷误。骨肉及黄泉，遂谓得归所。
结客少年场行
作者：胡布
朝代：元
体裁：古风

射猎阴山下，经过狭邪口。俱邀信陵客，共酌新丰酒。不韦胶漆契，郭解死生友。共念雪国雠，漫睇蒙尘垢。剪草除草根，杀人耻人后。所贵豪侠义，不辞骨肉朽。纵死秦王剑，何负将军首。
绝句·其一
作者：胡布
朝代：元
体裁：七言绝句

芦荻花残豆叶黄，秋风八月雁南翔。年年坠露漙枯木，老树何心耐九霜。
绝句·其二
作者：胡布
朝代：元
体裁：七言绝句

碧波千里漾浮沤，画桨惊飞入乱流。莫漫水村烟雾里，虞罗多在钓矶头。
绿竹
作者：胡布
朝代：元
体裁：七言律诗

绿竹秋花啄野禽，凤凰何处憩清阴。东山恋客苍生老，南浦遗珠碧海深。计拙岂无投鼠器，力穷空有望鳌心。青冥善养冲霄翮，快睹刚风击捷音。
罹难
作者：胡布
朝代：元
体裁：古风

天地亦有否，贤人乃韬光。避影趋日中，毫发弥昭彰。蹇予克重荷，末德惧乖张。大厦不可支，潜幽保贞藏。负耻五百士，宁亲在高堂。颓然坐穷山，放虎实自防。朽樗甘委质，自足永颐康。孰谓累薄交，誉言为德殃。慈亲亦投杼，疑失岂尤偿。天孽犹可违，忧虞道其常。明夷利箕子，羑里息姬王。贤圣久寂寞，愚蒙或同方。至公涵冥昧，惟善降百祥。矢心不枉道，彼短任吾长。经纶若时雍，凡百慎括囊。
老圃
作者：胡布
朝代：元
体裁：七言律诗

老圃葵花晓露稀，北堂萱草映朝晖。一年春事愁边过，三谷青山梦里归。闻道楚关无信使，中兴汉业有光辉。黑头不愧梁江总，已旁鸥波筑钓矶。
老将叹
作者：胡布
朝代：元
体裁：古风

长风飞沙三万里，漠漠平原战尘里。汉家诸将气如云，万骑饮马天山水。天山水深寒入骨，苜蓿经霜吐花紫。塞嶂缘云玉堞长，边秋泣月金钲起。昔年从事将军青，寘颜山石曾刻名。前年斩头八九万，幕南始见无王庭。奇材剑客争交结，王公贵人皆折节。名誉起身刀剑中，勋庸忽在王侯列。幸逢圣治罢弓刀，得兔犹胜走狗劳。不同曲逆游云梦，锡壤分符表威重。画图麟阁貌生时，裹尸马革得全归。成功受禄荣廉退，太平金玉宝耆颐。间经五原猎禽兽，信马边场剪杨柳。黄沙带水尚熏腥，白骨如山半摧朽。始惭富贵在一身，万死岂尽无辜人。不惜万死易一生，犹希百世享尊荣。死者一一富贵心，当得瓦砾变黄金。天地生金起争战，世上黄金不愿见。
耆山庵诗
作者：胡布
朝代：元
体裁：古风

大患为有身，居仁缅安宅。外垣备城郭，鄞鄂司内息。爰处静以翕，其营动而直。三物合一无，神机目为则。众阴辟消烁，正阳晃虚域。春泽俱盎然，解冰何液液。反验弱为柄，清明洞无极。外象安幻成，伏藏秉贞白。前瞻岩穴仙，后踞虎龙翼。即此运化枢，松泉丁服食。玄基已参序，审谛自无惑。夙共录天图，今当同一得。
背面鞦韆美人图
作者：胡布
朝代：元
体裁：古风

妾夫二十颜如玉，绮户银窗照华屋。屋前桃李花锦团，屋后鞦韆柳阴曲。百尺䈥竿驻綵旗，同心宝带挽朱丝。高天下地鸳鸯结，去月来风连理枝。夫今不归伤独自，翠被春深积殷渍。熏香消尽晓帷寒，乳燕归来小帘紫。玉雁慵梭瑟上尘，金钿羞帖镜中春。挂丝微染鸦黄浅，收泪生憎粉汗匀。寥寥雁字云中度，望望羊车去时路。不须回首怨东风，背面啼痕洒瑶柱。
胡永年兄弟石庄二隐卷
作者：胡布
朝代：元
体裁：古风

吾宗帝舜胄，歘绍陈胡公。百叶被奕世，千龄畅皇风。麟趾肃家庙，鸾虬伟才雄。璠玙相炳焕，岸宇凌烟虹。葳蕤吐绮采，彝鼎光轩墉。诸生启春秋，天下歌中庸。曰余悚负荷，越迹台垣中。弱冠忝民牧，十年历兵戎。尘裂匣中剑，弦清膝上桐。意阔时不偶，心摧道非穷。徒挥万金产，岂累六尺躬。步影明月里，浪怀秋天空。以此傲物表，长歌翼南鸿。伯兄冠群才，鹗荐厕邻封。综理局卑鄙，遗民乐时雍。文江水如练，一勺此心同。仲氏职行人，公府步颙颙。宣化廓清宇，流诚达深衷。累挹紫薇露，时乘白鼻骢。俱怀柱史隐，共耻鲁连功。英英石庄云，历历山潭龙。既舒弥宇宙，欲卷绝冥濛。出处象日月，翘鶱如岱嵩。黄鹤在玉芝，青山夹苍松。愿勖金石年，分光荆棣丛。若魏两应起，保汉二疏终。
胡永年兄弟石庄八咏 其一 固陂九曲
作者：胡布
朝代：元
体裁：古风

疏凿道江海，衍溢入陂渠。溥泽均霖雨，小施溉菑畬。神功被万物，退舍用还舒。九渊法脩观，南溟化游鱼。玄感无小大，飞鸢戾苍虚。硕德一流畅，千载固陂如。
胡永年兄弟石庄八咏 其七 枣岭樵腔
作者：胡布
朝代：元
体裁：古风

纂纂横林树，商声起樵人。南山日在眼，白石调悲辛。丝管杂纷韵，荒淫信殊伦。参差激吹万，流响发天真。灌木啸烈秋，万籁伤形神。寥寥徽音异，希古踵清尘。倘逢尧舜禅，此曲岂重陈。
胡永年兄弟石庄八咏 其三 永兴钟梵
作者：胡布
朝代：元
体裁：古风

鲍照在山泽，幽居邻汤休。高谈超物表，脱略事天游。常以金缕偶，敷言宝华楼。大地彻风轮，若海缆虚舟。越彼人我境，九十一劫周。鲍公遥领悟，缄默晦所投。宴坐薝卜林，冥冥思叶秋。佛来魔亦去，客往主不留。智宝已具足，色身寄蜉蝣。永愿栖大乘，观化登名流。毋以一木杯，凌河渡沧洲。
胡永年兄弟石庄八咏 其二 响石曾标
作者：胡布
朝代：元
体裁：古风

混沌裂元气，萃华胤刚琼。泠风排四表，金玉韵秋清。拂此蔚蓝色，湛之太虚声。龙腾因挂影，凤翥或谐鸣。山虽缘地秀，地固假人灵。濯濯紫荆株，洒洒黄金茎。升曦相照耀，奇采焕交并。君子介遐祉，石年与天倾。
胡永年兄弟石庄八咏 其五 湖墟岚彩
作者：胡布
朝代：元
体裁：古风

曙色霭六合，空濛切朝光。山人早集市，如在紫翠乡。旸雨无愆期，三农藉时康。秋登既慰意，耕纴亦有方。咫尺接城府，终年坐相望。赢馀两贸易，匮乏各充将。闻道长安市，金门白玉堂。我屋补薜萝，楚云栖中梁。闻道王侯第，绮食错珠浆。我有平皋水，清池荐嘉鲂。寒不厌缟素，饥不绝糇粮。生无豪贵梦，安分乃天常。独羡南飞雁，高视蔚罗张。
胡永年兄弟石庄八咏 其八 双溪磐石
作者：胡布
朝代：元
体裁：古风

吕望得宾师，严光避臣服。共守磐石心，俱把淇园竹。钓竿何袅袅，芳饵且肥鲜。长丝非挽俗，直道尚钩贤。石流何齿齿，潜波绿云起。清濯渔父缨，净洗巢由耳。达道志天下，山樊知坎止。隐显古何心，悠悠双溪水。
胡永年兄弟石庄八咏 其六 流月虹桥
作者：胡布
朝代：元
体裁：古风

飞虹跨瑶涧，缥气拂天起。金波漾空潭，碧落如秋水。风行镜花乱，玉泻菱光碎。虚囧冀澄清，神临宛如对。
胡永年兄弟石庄八咏 其四 古印云舂
作者：胡布
朝代：元
体裁：古风

山水亦机括，因之功利生。真端任理路，关键合天成。动以势使导，静为物批婴。自非玄象运，孰挽天瓢倾。吾宗世文印，在在光仪刑。含星出坱圠，石气秋威棱。衍拔相主客，奔冲实凭陵。微波遥黛色，绝谷应虚声。朝旭承碧霞，云锦眩空青。披赏惬贞素，喧纷融性灵。山外非无响，嚣嚣人力营。
自从
作者：胡布
朝代：元
体裁：七言律诗

自从先帝视同仁，四海讴歌万岁春。岂谓衣冠轻创业，不教蛇虎啖生民。百年兴复乘元气，一举存亡在大臣。夙昔贤才负雄略，早披天日展经纶。
自励·其一
作者：胡布
朝代：元
体裁：古风

但见日日夜，倏焉冬复春。贤愚一逆旅，万有终埃尘。少壮志经济，为邦心不泯。勇行成龃龉，恍若堕重渊。道德弛英芒，乖违千古人。中途喜王霸，达道求诸身。何言事狡狯，韫椟全天真。知非未五十，惠泽谢八垠。至德各勉旃，绵绵安世仁。
自励·其二
作者：胡布
朝代：元
体裁：古风

轮蹄激尘土，青天起埃雾。来去不可留，日日朝成暮。少年忽老丑，耆旧渐物故。借问畴能然，乌兔无停度。英雄暴威武，旷士守冲素。觉悟哂愚迷，聚散均迷悟。圣贤诚有道，迁化归何所。理运本自然，希君早回顾。
自叙
作者：胡布
朝代：元
体裁：古风

艰时负弱操，虚已尽天爵。轨途将鉴往，众感纷非昨。在昔任架搆，言念中榱桷。三千经名礼，九方溯寥廓。慕义披天日，抽肠见葵藿。胆气识子龙，风浪怀宗悫。挥金去闽楚，抱玉缅河洛。局局前途隘，纷纷后尘错。世衢春草艳，物表秋云薄。孤情动故臣，长策矜时药。抱熏自煎㷈，同污遂支度。败垣竟可踰，深坏亦几凿。事农畦园静，望海云霞漠。蜜香知蜂起，潮退缘鱼落。踯躅堕丹心，龃龉韬雄略。素丝无色染，散发烦巾著。尚疲东野马，欲展清秋鹗。天德何酬许，贱生当激作。心远冀宏图，时脩严重托。回复循至理，非予独謇谔。
自君之出矣·其三
作者：胡布
朝代：元
体裁：五言绝句

君劳王事日，妾事舅姑心。别离千万年，恩情生死深。
自君之出矣·其二
作者：胡布
朝代：元
体裁：五言绝句

自君之出矣，不是怨空闺。勋庸久未立，封章那可齐。
自君之出矣·其四
作者：胡布
朝代：元
体裁：五言绝句

忆别翻成梦，愁寒预寄衣。穿衣见妾面，得信似君归。
自斗华山迁居凤山之麓作
作者：胡布
朝代：元
体裁：古风

欣欣临池树，膏雨焕春华。繁柯曰已滋，盈条实丹葩。北堂康食饮，庞眉已雪皤。妻孥虽鄙朴，蚕织事不讹。怡怡奉高年，至乐保天和。柴门乌雀喜，宾友远来过。语笑任真情，忘形于咏歌。逍遥适理性，即道心靡他。富贵岂不足，贫贱未偏颇。穷年得安逸，过此欲如何。
自遗
作者：胡布
朝代：元
体裁：七言律诗

自遗铜墨倦飞翰，但拂尘埃著旧冠。过雨山为磨剑石，排云竹是掣鳌竿。地穷大海三江尽，天在方池一曲宽。何限胸吞九云梦，举头红日见长安。
艮岑庵诗
作者：胡布
朝代：元
体裁：古风

尧以天下让，巢由之河滨。迹隐道弥著，求仁斯得仁。龙骧迅逸翥，蠖屈求其伸。所贵委虚尚，名卑实为宾。至今江海间，画图识潜沦。黄子慨英谊，正焉意忠勤。众见亦云非，鼎镬无全民。寥寥太古情，卓绝志不群。展卷清秋杪，长歌当八垠。
艳歌行
作者：胡布
朝代：元
体裁：古风

杏梁初月上，桂障晚香团。并照花羞面，联芳气拂兰。流莺惭曲度，舞燕比腰宽。买笑千金易，知音一顾难。瑶琴声乍转，娇歌兴已阑。含笑俱倾意，托语尚羞颜。藕丝裙带合，竹叶酒杯残。的的帷中烛，灼灼腕上环。情如断金石，恩有重丘山。诚愿垂烛光，多幸保环圆。
芳树篇
作者：胡布
朝代：元
体裁：古风

碧树临秋风，芳枝蔚华露。寂寂忧思人，冉冉徒行步。青春去不来，白日朝成暮。坐恐双轮车，行摧九折路。焦螟阴井歇，熠耀疏帘度。语梦暂留驩，怀情恍如遇。新人容自新，故人心尚故。勿以疲马忧，当计亡羊虑。万山皆北拱，一水犹东注。愁结楚天云，泪涕湘江雨。
苍松图
作者：胡布
朝代：元
体裁：七言绝句

绿竹如云草阁寒，门前流水五湖宽。长松自挺山林气，莫作当年柱石看。
若之何歌
作者：胡布
朝代：元
体裁：古风

天地昏昏，日月薄蚀。泰山为陵，河海流逆。杞人忘忧，林类乃贼。宋人奇玉，卞和宝石。离娄掩蔡，乌获无力。相逢衢路侧，欲进讵能前。诘屈羊肠坂，覆车继后先。保退涉逆流，鹿豕为我缘。冥冥障雾集，阴风凄以旋。饥渴犹可忍，单裾湿不牵。愿得乘桴浮，洪涛日滔天。幽阴舞鰌鳝，毒唇坐嘘烟。愿得栖岩穴，蛇虺肆蜿蜒。恶草尚被藉，疮痍且蔓延。西南有古莽，不照日月明。东北有阜落，嘉苗所不生。天高邈难攀，地厚载可胜。由来虽怵惕，既往亦徒行。若之何兮忧内平，毋以为此伤中情。祸有仇绥福有膺，剧乱委治实相经。沧海桑田终变更，理有极否泰符徵。
范慈母行义诗
作者：胡布
朝代：元
体裁：古风

蔡子早失恃，范姨鞠育慈。大兵后凶荒，婴弱保年饥。父子聚浃旬，未竟终天悲。艰难德姨氏，诲养同已儿。曰克自树立，姨氏复长离。血泣服齐衰，终身痛无违。薄禄不逮养，拳拳膺孝思。猗欤孝子心，冥冥果有知。寸草诚可达，号天挽春晖。我歌孝慈行，令典敦民彝。
荅何伯度寄画竹
作者：胡布
朝代：元
体裁：五言律诗

自分得清旷，秋空山月高。坐阅沧洲客，玉钩金错刀。风枝调凤羽，云叶展龙绡。待取侵天日，连竿掣六鳌。
荅宋倬
作者：胡布
朝代：元
体裁：五言律诗

不为相思苦，情知会面艰。别从兵后数，见似梦中看。抱璞非留滞，冲霄好羽翰。为农亦暂尔，岂得久泥蟠。
荅逸虚道者
作者：胡布
朝代：元
体裁：五言律诗

静定忘形体，光芒运化工。去来呼吸里，出入有无中。抱一宁非子，乘虚不待风。东华旌道要，与我此言同。
荅霍共辰见寄
作者：胡布
朝代：元
体裁：古风

青空奋雕鹗，快此搏击能。毛血洒江汉，赭云为之兴。鹏飞息南运，飘烁无所凭。往窒止亦艰，刚风浩难乘。希有铩劲翮，顾躯内若崩。同类感愆尤，鸿濛适相仍。氛埃幸倏忽，簸激尚泓澄。终共翔寥廓，清扬伤沸腾。
草
作者：胡布
朝代：元
体裁：五言律诗

绿草知人意，联阴傍石阑。霜根秋不死，剑叶夏生寒。乱稼非同莠，无香愧似兰。皇天生植意，推分故相安。
草堂诗
作者：胡布
朝代：元
体裁：古风

帝尧有天下，土阶树茅茨。一人示质素，八表弘雍熙。所以希世士，不忘在蓬藜。富贵孰不欲，非道莫致之。岂必抗崇峙，华采眩端倪。岂必宝金玉，镂真干我私。大观鄙物化，群动纷嶷嶷。猛虎室空谷，鹪鹩安一枝。云卷不可穷，天张迅玄机。若人等巢许，志局穹壤卑。世无天下雄，何此卧希夷。
莫摘莲花叶
作者：胡布
朝代：元
体裁：古风

莫摘莲花叶，摘叶子不肥。莫采泥中藕，弱蒂幸牵丝。摘莲伤嫩刺，采藕罥轻泥。泥深妾没足，刺痛妾愁眉。
萧翼赚兰亭图
作者：胡布
朝代：元
体裁：七言绝句

唐皇智取诚何在，萧翼谀成计已深。传笑画图因玩物，君臣千古戒欺心。
蒙山春晓图
作者：胡布
朝代：元
体裁：古风

爱莲先生孙子贤，置邮三载来杭川。轺车盈盈驿骑驶，公馆一饭无留延。画师乘閒拂毫素，万里蒙山生尺楮。家邻邹鲁邈归途，宦薄闽门澹游趣。故山春明万汇阴，青阳旭日开中林。泉分五乳石流净，苔蚀璚崖甘露深。琳宫晶荧倚天表，绛树微茫接空杳。东峰斜月照行人，北鄙苍烟度归鸟。图中乡国梦中诗，魏阙身心江海思。此日职司忠有在，他年丘垄孝无违。我亦雍丘种瓜老，忧天之人共乡堡。何时一曲望江南，同上蒙山拾瑶草。
虬须客
作者：胡布
朝代：元
体裁：七言绝句

群雄图谶已多门，馀子无过将相尊。不入长安经卦肆，白骡依旧向中原。
虾䱉篇
作者：胡布
朝代：元
体裁：古风

戢戢虾䱉，如尘如毛。自江达海，逐浪乘涛。终然假水力，江海任逢遭。扬须播鬣，不盈分毫。列队排波，得志滔滔。乃复笑潜龙，养志事天遨。屈身浊水湄，风雷走江皋。鱼目皆见哂，虾䱉轩轩势相高。欲见叶公叶公惧，豫且制我于儿曹。铅刀一割利，谁复识昆刀。猛虎落坑陷，反愧当路獒。时来无贵贱，天地可能逃。
行路难·其一
作者：胡布
朝代：元
体裁：古风

膝上青桐枝，朱丝琅琅金作徽。倾君三雅爵，鼓我九奏泠风辞。拂君苍龙切玉之雄剑，解我紫凤承珠之宝犀。系取夸父西追之白日，照以太乙夜光之青藜。红颜不留白日暮，凡愚上智俱尘土。众人劫劫眼前荣，黔娄取足身后名。眼前身后知何用，但见累累北邙冢。
行路难·其三
作者：胡布
朝代：元
体裁：古风

铁网满江海，珊瑚网易求。文犀一照水，万里将横流。君不见纣宝金玉弃善人，死衣宝玉自焚身。唐尧三尺土阶上，八元八凯承华勋。残嬴赫起六国吞，鲁连耻之去若云。沛上吕翁得佳婿，平良以之心使臂。入关但遣收图书，善人相延四百岁。失人难，得人易。宝玉富国家，何曾延万世。石崇金谷园，财多葬无地。谁能灭至宝，善人行当起。
行路难·其二
作者：胡布
朝代：元
体裁：古风

染玉易改色，中心宛然守故白。何言㷀㷀伤踧踖，素怀因今念畴昔。拊剑以浩歌，繁星朗朗当天河。繁星岂无光，不似明月何。掉头咄嗟心轗轲，谁能声折膺天讹。还君白马双玉璧，殚决河流良太息。
行路难·其四
作者：胡布
朝代：元
体裁：古风

苗生万穗千穗成，野草无种日交荣。藉令野草可食实，田不耰锄牛不耕。东邻有子业儒术，仁义检身动合律。衣不蔽体登年饥，才耻周时世见欺。不似西家出无赖，十八行凶当义师。义师一旦遭驱逐，身率丑恶横路岐。至今家富丁力壮，自矜年少五男儿。赢馀肯济东邻子，书生财轻重羞耻。明朝人去空茅茨，行云无方不可止。闾阎传笑何班班，富贵岂同贫士颜。草花苗实异根蒂，苗当实时草自殷。君看蹠蹻负浮美，何似仲尼陈蔡间。
西王母歌
作者：胡布
朝代：元
体裁：古风

云和琴瑟飞琼弄，青鸟鸾翻晓通梦。夜光珠缀九霞冠，王母亲传密香送。上元六山火玉佩，绿金之笈丹景会。辟非更出紫锦囊，酒阑五凤鲛绡队。俯观流景念浊世，贵富浮荣等污秽。纷拿外景织深衷，蔽障灵光城郭敝。促今成古乌兔走，蚁壤营营不回首。生生天元具大有，饮澹除华几人受。东方暂之紫泥海，归遣明生拉阴宰。挥呵雷霆用不难，抱一还元致交泰。重以千年女鹿脯，碧桃杯宽纳区宇。清凉五内消阴滓，一真囧若超今古。不惜真诠泄至道，六甲灵飞确皇宝。直从虚湛复本元，历劫吾当锡仙诰。
观猎
作者：胡布
朝代：元
体裁：七言律诗

弧矢晶晶猎骑骁，草中狐兔半魂销。饥鹰自足随黄犬，倦鹤何知讶皂雕。东里归心晴嶂远，南天望眼楚云遥。平生击搏无才力，不敢弯弓向九霄。
观祷即事
作者：胡布
朝代：元
体裁：古风

璧月流光玉台露，青瑶玓瓅三珠树。盘螭镂篆腾紫霞，云母交窗引霏雾。翠仙离离翠羽軿，九章迭奏参差璚。寥天云锦遏空碧，时雨宝华归望青。玄黄太史三天史，清心肃神觐天帝。祈民福寿考终命，善人相延保世世。香风洒洒聆至言，静定嘘吸成汞铅。万山明月出沧海，一片秋水涵长天。矫首鸿濛礼无上，八垠湛湛瞻虚旷。转头金玉五枝灯，一瞬回光烛无象。
访艾逸虚不值·其一
作者：胡布
朝代：元
体裁：七言律诗

高士栖神石室遥，独骑玄鹤访参寥。长生宝笈翻金轴，延寿丹泉汲玉瓢。一缕箫声空里听，千山云气望中消。无因把臂琴窗夕，共话桑田看海潮。
访艾逸虚不值·其二
作者：胡布
朝代：元
体裁：七言律诗

羽軿飞骛适无方，过客留延坐紫房。玉碗瑶花新练乳，宝炉云篆夙煎香。寰中雅致林泉胜，世外高踪日月长。遥睇青山觌神采，泠风重约觐虚皇。
访陈通守介不遇
作者：胡布
朝代：元
体裁：七言律诗

谷口独寻陈漷洲，紫荆门巷万杉稠。灵山杳接虎龙气，银汉或同江海流。尘匣夜寒剸象剑，败垣云湿钓鳌钩。元龙亦枉山城驾，谁卧乾坤百尺楼。
读武成王传
作者：胡布
朝代：元
体裁：古风

子牙猎渭水，叶梦为帝师。望重名益崇，太公俟子来。殷授太阿柄，兴王阐鸿基。一怒天下安，熊罴实佐之。如何上古书，誓命无一辞。圣道薄武功，用变当天时。穷兵非得已，凶术尚谁咨。黄帝革不享，扬威树旄旗。尧民服四罪，干戈寖已隳。孔圣鄙军旅，尚力德已衰。脩德保宗社，教民战无违。熙熙安耕凿，此道宁可期。
赋得春日閒居言志
作者：胡布
朝代：元
体裁：古风

穹楣朝日澹，邃阁晓寒新。罗薄承熏浅，香飘入幌频。閒情关淑景，雅致属芳辰。植园平达道，濯水远通津。柳深莺度曲，花重蝶迷春。琪树罗金坞，琼楼照玉人。雨山开黛鬣，风沼蹙波鳞。九野均天泽，遗黎乐道真。逊言居悔吝，治世掞经纶。虎变宁无待，龙蛰岂终沦。讵言因玩物，嗒尔忘归仁。
赋独孤隐居诗
作者：胡布
朝代：元
体裁：五言排律

万竹巢孤凤，双潭据独龙。穴深留禹迹，松古受秦封。日月閒窗牖，雷霆被剑锋。坐凭南郭几，行策大宛筇。苜蓿经秋嫩，雕胡任水舂。金方丹券閟，瑶笈彩云重。巾掷成桥度，银飞是雪溶。魁罡绳步武，天汉豁心胸。令德高巢许，名言振鼓钟。未缘酬夙契，空欲蹑遗踪。
赏静轩诗
作者：胡布
朝代：元
体裁：古风

幽栖安僻地，泉石友芳襟。倚景览时秀，虚扃延赏音。躧君游郭履，眄彼北山岑。水华笼月沼，竹屋韵风琴。叶落惊孤鹤，花动起鸣禽。论感潜夫癖，瓢累许由心。触此后留憩，俛世讵遗簪。
赠刘绍陈介程源
作者：胡布
朝代：元
体裁：古风

至宝任天弃，夺天阨反深。举世笑愚人，孰抚卞和心。自有燕石来，珷玞不光辉。涂朱覆以墨，转觉朱无色。秽富耻贫士，谗毁成其德。贱交吹毫毛，井井中私亿。圣贤求同理，流俗计污隆。因笑夷叔狂，甘死戴昏庸。义有重山岳，性命毫发中。委身以成仁，万古蹈遐踪。
赠别天台柯山人
作者：胡布
朝代：元
体裁：五言律诗

山人拂素手，击剑动刚风。忽与行云灭，流歌绕太空。天横银汉白，日烂海门红。望望茅龙远，星桥落綵虹。
赠别山石英
作者：胡布
朝代：元
体裁：五言律诗

海客抱奇璞，自言山石英。清心事知已，奴仆待公卿。笑尽一壶酒，将为万里行。知君未豹变，秽浊且潜名。
赠别戚景纯
作者：胡布
朝代：元
体裁：古风

夙昔怅行迈，淹阻及戈革。共难九折路，况寄千里迹。云龙渴心胆，谈笑致羽翼。良时讵可要，淑景何能即。倾盖晤颜采，居兰忽盈溢。尘污或眼青，龃龉弥心赤。子未贫负抱，我固洞披识。斯文拯沦溺，馀子遂规则。淳古有其人，圣世终见获。天代閟神器，人灵宝幽匿。虽全蹈海耻，几晦洁身策。子去此犹彼，我伤家异国。丈夫忠孝愿，乡里生还客。有道贵达兼，穷途慎忧惕。多诗极忠爱，溺志周反侧。莫以空言劳，长负世儒迫。赠子鱼肠剑，淬此霜花白。计义感雷鸣，雪耻委刃敌。生当建名节，既死雄血食。勿以女儿情，别泪洒胸臆。
赠别胡石庄之廉州管勾复职
作者：胡布
朝代：元
体裁：古风

一别周一纪，千春几承颜。丈夫虽无泪，临感意弥艰。我里硕宗叶，煌煌粲玙璠。及时构多事，迹远异忧患。君枉文江幕，薄禄守微官。四民渐德泽，田野有馀驩。我时縻秀水，川陆且间关。岂不盼乡闾，畴能辞路难。脩途广万里，赵璧喜归全。各负金石志，矢心坚岁寒。遐荒课海利，董役在得贤。嘉旋美上日，侃侃抚诸蛮。卉服法冠冕，王风译纶言。来朝恪逊节，入室问亲安。复此懿交会，增情郁以烦。执手睇征鸿，黄云霭秋山。愧无图南翮，翼彼横天翰。愿托泠然风，吹情穹壤间。君当霄汉上，早慰綵衣还。
赠别陈景寿还会稽
作者：胡布
朝代：元
体裁：古风

生世半行路，暌违夙所经。如何千里外，复此慰人情。念昔与而翁，友谊如弟兄。穷途负烈气，轗轲不易行。一别四五年，云泥阻脩程。翁时被鹗荐，歘起厕群英。飞盖荆楚来，鸿雁有遗声。崇仁礼义地，文雅世推称。理化吴夫子，百年光典刑。粤从摄上幕，去苛以廉明。佩服登法言，期月报政成。我来仅百里，炯此双眼青。殷勤成悲咤，款叙念平生。往与翁别时，翁壮我弱龄。今归喜聚首，翁发已星星。诸昆忽老苍，玉立美玑琼。仲也眷桑梓，严驾夙晨征。霜雪山阴道，禹穴见天清。感彼远游人，怆恍怀内惊。五年一握手，百岁几合并。鼎鼎寰宇内，日月屡亏盈。当愿勖伟才，太丘好云仍。劳翁司民牧，拜扫切忧营。勤子省松楸，亲故问安宁。兹行保明哲，早及綵衣荣。相勉无诞辞，克全忠孝名。
赠唐伯雍
作者：胡布
朝代：元
体裁：古风

疡疕满天下，仁人独留心。针砭起四海，侃侃慰知音。艺祖挟奇能，阅人洞微忱。戾肩显鼻者，大言取孔任。子实绍前业，河图披素襟。纵横非一途，达道技弥深。五运讹秩叙，六时伐阳阴。大方乖籥吹，霜露已繁侵。严寒至裂体，酷暑亦融金。子有苏时药，代石举玄针。何幸起疲癃，颠连诏于今。堪舆一俛仰，泽世宛如临。以我夙昔愿，期子遂幽寻。
赠地理曹希鸣
作者：胡布
朝代：元
体裁：古风

昔我候云气，力穷芒砀山。因之察地脉，龙虎相蔚盘。玉阳玄星人，白日驾紫鸾。佩我豁落图，籍我郁罗斑。指地穴丹屋，回风鍊大还。飞光绕阴井，百日造玄关。断自郭景纯，文成启其端。一悟山水灵，葆真寄浮寰。芒忽视下土，误翼横天翰。山河不足敛，天池为之乾。曹子羲皇人，东来慰忧患。扪胸粲星斗，流目浑峰峦。五岳等培塿，风行穹壤间。顾陈列仙窟，秀结金斑烂。叠叠苍龙枝，习坎清红环。我欲遨八表，凝神萃奇观。并子白鹿车，朱轮明月团。蓬莱好形势，三十六轘辕。射的峙其南，弱流为襟阑。穴去黍珠境，历地五丈宽。子能弄紫翠，逍遥达泥丸。何必张孚子，验法九宫安。
赠地理郑升远
作者：胡布
朝代：元
体裁：古风

博望河源探水碛，青囊孤首穷泉脉。景纯验此类成书，孚子因之相阴宅。蓬莱形势三山壮，青海明堂相主客。弱流襟带凤麟洲，射的嵌空出其侧。中田黍珠为正穴，三花结秀呈虚白。傍临君位馀可推，堆堆回回人莫测。君临仙士侧临人，富有贤才禆至德。寰中险曲定背向，枯槁坳凹下青黑。犯之逆道戾天经，丑类纵横满家国。郑君学古搜玄秘，更拟游衍周南北。山之西为帝尧藏，周汉关陜环奇迹。不用联绵惑九疑，双瞳湛湛君应识。咸阳松楸隘蓁莽，带砺河山障区域。就中祥云蛰王气，圣德文言掞方策。桀纣遗污死无后，过指虚寝呵幽魄。仁人死归尚何顾，七十二冢奸雄坼。若从美恶责由来，尧舜之子无瑕慝。贤愚根本自二气，百尔慎此非祥觌。君子小人艮有以，孟子期之五世泽。君行阅历由内观，习坎技龙体全式。孰肯心田符地灵，天下自此民无阨。我有清明方寸地，中虚七穴相通直。君还具眼得真踪，便许名高列仙籍。
赠地理镜山和尚
作者：胡布
朝代：元
体裁：古风

乾坤幻垆冶，川岳序穹卑。惟人濯厥灵，中立奠二仪。是身禀元化，赋受天弗违。孰谓眇此躯，存亡有攸归。曰彼土亲肤，何能惬寸私。遗体实蒙被，安养勖自来。景纯得泉脉，孚子法坤维。回互顾眄间，九宫析幽微。镜山宏佛学，早契司马机。轘辕等虚泡，培塿质成规。验法既已神，趋向靡有遗。内明常湛湛，外视亦夔夔。窍妙发馀事，玄感坐可期。猗欤孝友士，青眼必见知。去去聿相值，至言探矢辞。
赠庞将军
作者：胡布
朝代：元
体裁：古风

庞将军，虬髯戟烈凌秋旻。当关叱咤万夫勇，一语不合轻王臣。去年谢事归东海，鹖冠缟衣佩兰�。斛雷手语托素心，转关濩索通悲洒。君不是贺怀智，石槽铁拨云雷气。又不是康昆崙，激流鏦铮金铁浑。玉盘骊珠千万转，春冰百裂黄河奔。高堂秋空夜气昏，中天月色烂若银。请君别按伊州调，不作青衫洒泪人。
赠瞽师吴炯中
作者：胡布
朝代：元
体裁：古风

君不见文成将军叶五声，京房易学穷三星。管公器识薄何邓，苍生已信误宁馨。我生半生江海上，河图星史多招访。十年归濯三谷流，思得异人歌远游。五峰吴子好才气，远来谈天折经纬。黄钟律历森玉衡，紫微天元发金记。生死之门三十六，子盍居之迹仙躅。帝恐泄道陨厥身，可怜双瞳如灭烛。文成京房非至人，子今内养充阳神。河海形胜瞭衷曲，尧舜之主巢由宾。小儒行藏安足云，大圣厄宋穷蔡陈。当时天地快一掷，金盘采夺万人勋。功成治定颍川水，尚友赤松携列子。垂天铩云冥漠间，子能相从海上山。若遇少年天日表，高歌此曲豁心颜。
赠陈文用制笔
作者：胡布
朝代：元
体裁：古风

苍颉始制字，人文观化成。微彼蒙将军，畴能知象形。以兹示天下，纪载宣文明。伟矣帝王道，简编如日星。后来贵疾速，分隶亦兼并。钟蔡数公辈，躬事择制精。继以昆刀利，锥石如发硎。太丘好孙子，稽古理罙徵。用舍得心法，功多紬绎能。毫芒淳益就，端直顺相承。置之夫子庭，传道粲六经。冉冉海内士，聿瞻斯文兴。毋为居史职，咄咄是非情。
走笔赋六言·其一
作者：胡布
朝代：元
体裁：六言诗

万里慈亲塞外，三秋倦客天涯。鸿沟白日尘满，龙阙青云路赊。父老悲风锦树，将军古血铜花。十年战骨秋草，一枕渔樵岁华。
走笔赋六言·其二
作者：胡布
朝代：元
体裁：六言诗

江海情亲鹤氅，风尘泪洒龙渊。西忆庭闱云下，北望长安日边。射策金门有愿，勒勋铜柱何年。半生忠孝未遂，浩志淹留岂然。
赵竹所挽诗
作者：胡布
朝代：元
体裁：古风

伊昔寄闽垒，处义同休戚。大臣或龃龉，中外怀震迫。仓惶问亲故，孰是周反侧。翁母煦春和，举手蔽忧特。自我使岛夷，献岁一再周。衔命出蛮障，折膂负国忧。天道恶险盈，人灵诞阻脩。遂使狂驰子，累累反旧丘。翁母敦古道，踰情骨肉亲。非无骨肉亲，反我衢路人。衔恩重至义，感激发天真。居我所居堂，食不异盘飧。孜孜相勉劳，崇朝以至昏。八月海查还，始怆河上别。翁母留王山，我家客吴越。十年薄宦情，未老心先辍。流历旷南北，浩有志苦节。鹤发倚高堂，远游戒先哲。南归语天彝，母老父就土。方涕蓼莪诗，况闻翁母故。艰难贤令子，伯也守先墓。烟雾万山深，不解远行苦。往愿偕父归，仲忽哭父死。何言离家日，正翁萎弃时。母坟添宿草，新冢晕苔衣。兄弟松楸里，泪血乱交颐。负骨自闽峤，陟险归故山。故山秋草白，脩竹雨斑斑。念我五情热，肝胆为辛酸。崩悼挠胸次，抚坟咽慨叹。所嘉兵革地，翁母保稀年。二子力桑梓，何憾悲终天。咄我千古心，忠孝未获全。因之激世理，挥泪不能言。
跻宁楼诗
作者：胡布
朝代：元
体裁：古风

翼彼君子居，穹窗跋弘敞。登升俨听事，休息遂安养。廉隅卫严正，尊大副高爽。缃帙富牙签，奇搜惬玄赏。琴樽斯畅洽，道义日宣朗。如此竟长年，熙和达春盎。非时麟不祥，潜德龙用壮。岂但美攸芋，高光蔚瞻仰。
踸踔行
作者：胡布
朝代：元
体裁：古风

朝亦恒苦饥，暮亦恒苦饥。山中好薇蕨，猛虎向人啼。我行茫茫安所之。白日无光天昏翳，阴风惨如西北起。执手河梁上，我无舟楫子。不得共济还顾途路间，尘沙被肌体。牛奔同马走，毛冷缩如猬。道里在咫尺，难行不可止。三百六十日，几日如梦里。
轻举篇
作者：胡布
朝代：元
体裁：古风

弱龄秉清戒，齐心学上腾。羡门教服术，偓佺引拾璚。鍊气常通液，补脑急还精。历纪校功满，一举得身轻。宝驾乘流电，珠履蹑繁星。凭虚倚阊阖，肆游寓紫京。木精友方朔，日华验广成。灵桃艳芝囿，璚蕊粲椒庭。树剥玉文枣，枝悬金脊藤。黄眉览六著，青瞳指五城。徒侣皆仙气，服御尽长生。俯见泰山小，坐待黄河清。率土不足顾，六合岂难并。始异尘愚境，进卑世俗情。
迁居杂兴·其一
作者：胡布
朝代：元
体裁：五言律诗

野艇随流水，长天际落霞。江湖尘外静，穹壤望中赊。石鼎翻茶縠，陶樽汎菊花。饱谙山泽僻，耕种在云涯。
迁居杂兴·其七
作者：胡布
朝代：元
体裁：五言律诗

山翁黄独酒，羽客紫霞杯。刻竹题诗罢，开轩待月来。群英钟岳秀，华藻发天才。昨夜星芒动，文光炯上台。
迁居杂兴·其三
作者：胡布
朝代：元
体裁：五言律诗

桃竹缘皋堞，柽萝蚀涧梁。柳坰金散缕，梅甸玉飘香。生殖山中富，豪华世上狂。那知垂钓者，心事付沧浪。
迁居杂兴·其九
作者：胡布
朝代：元
体裁：五言律诗

逝水惜流年，深山乐静便。烟霞如有待，风月浩无边。混沌遗形外，鸿濛象帝先。无端羲画出，万古泄幽玄。
迁居杂兴·其二
作者：胡布
朝代：元
体裁：五言律诗

岸阁紫云深，山扉绿柳阴。水风醒醉眼，溪月洗尘心。天道从消长，人寰递古今。平生知此意，不复计升沈。
迁居杂兴·其五
作者：胡布
朝代：元
体裁：五言律诗

花重锦围亭，山环绮叠屏。茶香清鹤梦，琴弄托鸿冥。东渚遥空碧，南云隔望青。凭高一披豁，步月返嵓扃。
迁居杂兴·其八
作者：胡布
朝代：元
体裁：五言律诗

虚怀无一事，端坐息浮埃。万化由心出，群灵假气来。鸢飞观感察，龙卧识胚胎。昨夜山头雨，还经地底雷。
迁居杂兴·其六
作者：胡布
朝代：元
体裁：五言律诗

高士下瑶軿，清风坐野亭。澄怀虚北海，饮量隘南溟。磊石种鱼法，乘轩相鹤经。未能垂朽腐，且共养膻腥。
迁居杂兴·其十
作者：胡布
朝代：元
体裁：五言律诗

衣食寄樵渔，山樊任卷舒。无知同培塿，有象表籧篨。运化天为毂，成形地作舆。明窗尘彷佛，一拟托清虚。
迁居杂兴·其四
作者：胡布
朝代：元
体裁：五言律诗

种药宜岩窦，浇畦有桔槔。中山移缥李，度索拟蟠桃。春色郊原迥，朝光海岱高。眼前今古兴，流览意滔滔。
过安庆城
作者：胡布
朝代：元
体裁：古风

鲸鲵诛不尽，天海为轩轾。蕞尔大龙山，横澜障元气。刚风扇六合，白日敛氛翳。不及鲁阳戈，金汤竟颓圮。志士秉雄节，杀身蹈仁义。砥柱此既倾，东南溺吞噬。高光固有在，汗简今何事。何能当国难，如君得万士。大厦苟可支，维张天下计。良图委土苴，时弃有馀泪。行相树草莽，望门表英伟。芊绵交户庭，此日谁能薙。
近闻·其一
作者：胡布
朝代：元
体裁：七言律诗

铜驼金谷剪蒿莱，文物衣冠堑劫灰。天下鲁连羞帝业，江南冯道竭奴才。九关蛇虎乘驱扫，千古云龙即会垓。好向空山望牛斗，天文垂曜景图回。
近闻·其二
作者：胡布
朝代：元
体裁：七言律诗

金台寥落并燕山，王气缠绵虎豹关。龙去鼎湖遗剑在，鹤飞缑岭载笙还。兴唐大位临藩邸，复汉雄才涉草间。想见霓旌拥行在，五云红日照天颜。
返棹图
作者：胡布
朝代：元
体裁：七言绝句

归来江上有扁舟，相伴閒身狎白鸥。棹向江东访徐庶，无端谈笑取公侯。
返棹图
作者：胡布
朝代：元
体裁：七言律诗

野人自爱住江干，绿鬓归来一榻安。好树成林多杞梓，狂流入海息波澜。欲从范蠡寻归棹，更向任公觅钓竿。如此青山明月夜，扁舟无那剑空弹。
还山
作者：胡布
朝代：元
体裁：七言律诗

壮游千里叹孤蓬，中道知非返故丛。浪有才名闻海内，秖凭生计在山中。清明一掬神仙气，然诺千金国士风。不是久无仁及物，卷舒心事与云同。
还山居作
作者：胡布
朝代：元
体裁：五言律诗

汲涧引沧浪，看山咏凤凰。河图雄地纪，云锦绚天章。牧竖淹齐相，耰夫隐楚狂。寥寥春草里，谁识禹馀粮。
还朴歌
作者：胡布
朝代：元
体裁：古风

二仪奠位清浊判，舒为万有罗辉焕。三才设造无纤窜，兆形赋质枝缘干。以情矫伪物欲乱，知觉既生浑庞散。至士悼世不返汗，示道析理回迷诞。葆灵于体止流漫，教出师成从侃侃。上德佩服内凝浣，下愚笑毁忽而慢。猗欤许子夙昭贯，恳恳求师走江汉。立雪止闇夜达旦，求已元元画爻彖。用为风云守成算，敛藏韬神保和缓。八方轨则等浮幻，扫掠痕瑕入神观。一真湛囧复虚綄，柄斗于北当南看。天人恢拓固无间，还朴澄澄理弥粲。
远如期
作者：胡布
朝代：元
体裁：古风

排阊阖，遨紫清，长风结佩霞引旌。拉禦寇，携庄周，观化八纮逍遥游。跨东海，濯洧盘，酌浆斗柄长阑干。浇沆瀣，和阴阳，臂挽六龙驻三光。翻云笈，阅宝书，潜启九籥穷天图。伏绛阙，祈洪私，请君遐龄民寿期。弭患■，登福嘉，天下普洽国无哗。帝悯诚，聆昌言，卿云翔空当九门。锡璚醴，劳玉筵，惠庆繁祉益寿年。服宏德，顾子民，荅天忠君孝养亲。母自孽，冒毒机，生蹈五常死不违。
送严博文应辟
作者：胡布
朝代：元
体裁：古风

介士勖前修，达兼事宏济。歘兴登昌运，盘错见利器。昭昭富春叟，隐德胤遥裔。怀才安一邦，抱道不偶世。嘉苗信挺拔，奋发殆天启。经纶君子业，忠孝丈夫事。勿以一身谋，弛彼天下利。苍苍惟辅德，仁泽可力致。赠言古所敦，践履愿深慰。
送人从军
作者：胡布
朝代：元
体裁：七言律诗

漠漠黄沙障晓氛，离离紫塞立中军。三边虎旅风云气，七尺龙驹锦绣文。齐国金貂加上将，汉家铜柱表奇勋。朝廷自献平戎策，茅土终当验爵分。
送倪伯简应辟
作者：胡布
朝代：元
体裁：古风

群材登昌运，楠梓各有长。广厦鸠众工，千金抡栋梁。倪子守诗礼，过庭敦义方。歘起应明辟，贤声蔼班行。孝友扩素著，忠贞懋时彰。岂无精悍才，优赡属老苍。浩有禆至化，显荣慰高堂。亨衢迹九万，迟子佩琳琅。
送安上人住资圣入觐
作者：胡布
朝代：元
体裁：七言律诗

雪霁南天楚水新，慈航北上泛通津。呈桡已拟千人渡，见影方传一脉真。猊座香云开梵宇，龙河花雨觐枫宸。垂声已慰丛林望，资圣堂中万劫春。
送宋都事之河南省幕
作者：胡布
朝代：元
体裁：古风

小邑失贤佐，雄藩属英才。伟哉中原器，功自咸宁来。天道聿更化，谋谟克幽谐。惟难在赞理，宋子钟舆怀。扩以一方泽，屏翰敷春荄。熙和叶嘉猷，洗拂薙草莱。禆化广遐迩，岂独河南该。行矣勉青年，鹏抟凌九垓。
送施伯撝赴选
作者：胡布
朝代：元
体裁：古风

圣学俨伦序，脩齐先治平。积之充则仕，忠孝为常经。苦节确固穷，说从得安行。曰惟吉有功，变易斯可徵。周道直如矢，台阶罗隽英。及时相奋励，逸翮控脩程。名义古所敦，坦夷君子贞。高堂綵衣望，勉力竭忠诚。
送朱彦平之广东巡检
作者：胡布
朝代：元
体裁：古风

脩齐固有法，治平亦多方。幼学长而仕，用行舍则藏。朱君富儒术，抱道蛰时康。烈气干斗枢，龙精发阴芒。达人事兼济，德溥用弥昌。于以扩休风，宏仁被遐荒。昔贤驱暴鳄，令闻蔚昭彰。岛夷始有学，五典肃彝纲。大道在人弘，前修允相望。毕副贤哲事，锦衣归故乡。
送杨周卿归故里
作者：胡布
朝代：元
体裁：古风

云卧爱丘壑，冥栖此山阴。因之紫霞想，俛首故山岑。故山楚东曲，清池俯乔林。忽忽桑梓梦，如聆猿鹤音。玄壶不缩地，乃致山阳吟。澹墨丽形肖，飞神宛如临。图以惬贞素，诗以旷幽寻。浩歌待明时，当君谐夙心。
送桂子山邹县省亲
作者：胡布
朝代：元
体裁：五言排律

江东又送客，邹鲁去宁亲。别席花盈酒，征衣露涴尘。秋中淮海路，画里峄山人。严父忠为令，诸昆孝法民。贤邦推雅治，乱世得儒臣。衣锦斑衣后，乡闾拭目频。
送聂尚文赴选
作者：胡布
朝代：元
体裁：七言绝句

卫国诸孙国士风，九苞华采丽苍穹。都将久蛰林泉志，散作为霖泽物功。
送胡鈜鼎文归松江
作者：胡布
朝代：元
体裁：古风

贤愚寿天人，宇宙同羁旅。眇以方寸心，轩轩视前古。况我硕宗叶，文声被韶舞。陶冶恪周宾，春秋迪簪组。畴昔继蕃衍，风枝植燕楚。天道蓄晶芒，昆吾閟幽土。神光岂沦隔，会合讶脩阻。十载一承颜，百年几胥晤。纷纷过眼疾，故谊罙敦叙。得旷几日驩，怆为别离苦。排云发浩啸，华发竦已竖。鹏凤孰可羁，青空运摩翥。奇龄等金玉，仗德擪贞度。五万奇柱维，终当女娲补。
送袁在中游龙虎山
作者：胡布
朝代：元
体裁：古风

汉祖去青城，税剑宜阳市。画地立丹垆，两山龙虎备。琵琶导卓笔，白马云林峙。环拱百折山，沿洄曼枝水。人间宏大教，天上膺隆位。祖武继清宁，玄风越千祀。至言豁聋瞽，世泽敷皇治。上德所服膺，稽古求同理。探奇覈幽閟，粤自万里至。大道本无为，寰区保康济。袁子富文藻，谭禅契深旨。忽企白云游，反身求黍米。拳拳谒名师，岂敢强聪慧。吾甥神明胄，夙格天仙嗣。万法特一原，捷蹊扫涯涘。群英列侍卫，笑咤风雪起。金玉俯身中，教言方及耳。因知犹龙化，析诞和二气。妙悟在此行，混融旌道纪。回首两眸子，瞭瞭烛品汇。握手三谷间，逍遥人间世。
送邓行夫归云林
作者：胡布
朝代：元
体裁：古风

荡荡青天上，行云扬素秋。当舒泽亦洽，倏卷迹不留。志士介草茅，深衷勖前脩。业成经济具，才展宰牧优。抚缉自州邑，由之达遐陬。八荒惠衍溢，九野渐薰莸。名遂不居功，勇退如转眸。翩翩紫霞想，掩袂凌沧洲。故山云林曲，白马环峰稠。卓笔耿光发，琵琶苍玉流。息以风云气，眷兹山水幽。期颐寿金玉，閟迹延冥搜。卖金宴宗族，解绶营菟裘。返掉今几人，冠裳来旧丘。乃知南阳后，德沃世益周。椅桐迈贞节，云鹤穷天游。他日应相值，尘湖山北头。
送饶彦材太原省亲
作者：胡布
朝代：元
体裁：五言律诗

思亲西望日，为国北征心。见子先家问，怀乡记土音。一门敦孝谊，万里竭忠忱。早使清区宇，联镳返故林。
送鸿墩
作者：胡布
朝代：元
体裁：四言诗

流目寥青，八风扬扬。挥弦心远，去翼天长。蹇予冲旷，寓不稽方。培塿何知，情澹坐忘。一周俯仰，万象骈罗。文光吞啖，日月荡摩。首川浩浩，壅决洪波。九万一息，不盈嘘呵。道卷体藏，曰婴山樊。恬养取适，维昧所安。六合谫隘，尘芥宽閒。行云悠悠，援琴载弹。
送黄伯章应辟
作者：胡布
朝代：元
体裁：七言绝句

颍川遗德懋诸孙，廊庙璠玙白玉温。此去挟书千万乘，好将忠孝继贤门。
送黄用经赴选
作者：胡布
朝代：元
体裁：古风

达士讯机兆，仕止谅惟时。拳拳经济心，兼善乃宏施。颍川称治最，遗烈懋孙枝。宣教蛰黉宫，多士蔚来师。摛藻丽霄汉，金苞瞻凤仪。歘起厕群英，辟书光故知。大道何堂堂，文风擪纲维。眷言竭忠义，努力致雍熙。
道士魏晦初诗
作者：胡布
朝代：元
体裁：古风

混混鸿濛弹丸戏，兆形分裂为天地。厥初生人自二气，抱一吹万奠品汇。刚嘘柔吸互成体，诞灵为物昧常始。至士返真宅无滓，穷身所受复元理。洞以明明削涯涘，玄根灌溉达轩陛。何以诚之心合意，逍遥自然湛无际。此与晦初非二义，子其佩言味道味。
邯郸才人嫁为厮养卒妇
作者：胡布
朝代：元
体裁：五言排律

隐妾擅花容，三千眷女红。宠游名共辇，被荣曾冠宫。年将旧色改，梦与故恩空。一自经尘土，百死念微躬。破壁蛩吟夜，枯树鸟呼风。贵荣少不逮，贱辱老相从。苟全父母体，况惭妇寺忠。
采桑女
作者：胡布
朝代：元
体裁：古风

妾苦蚕无食，郎自袖怀金。向非照胆镜，对面不窥心。妾若爱黄金，讵肯事笼筐。黄金多人有，君妻不采桑。
采芝操
作者：胡布
朝代：元
体裁：琴操

嗟嗟皓天，甘彼岩穴。肆志游盘，以茹芳洁。深谷高陵，光被日月。非我羽翼，岂我喉舌。飘飖还山，天下勇决。邈矣唐虞，保身明哲。
采薇操
作者：胡布
朝代：元
体裁：琴操

彼腥腐为氤氲兮，纷举世而饴之。曰趋风而委顺兮，悼冉冉而危之。冀可免于万一兮，顾衷私而违之。匪独善于斯须兮，慨大义而归之。山之薇兮，洁而肥之。既得以疗吾饥兮，我则宜之。
释闷
作者：胡布
朝代：元
体裁：七言律诗

千金裘弊黑貂寒，万里身嗟蜀道难。铁甲虎贲三窟外，玉京龙阙五云端。可怜陋巷空弹铗，不见都门有挂冠。赢得江湖双白眼，英雄只好暂时看。
里之郑氏子业医于陈求诗美之
作者：胡布
朝代：元
体裁：古风

神农尝百草，疲癃蔚以兴。岐黄道砭法，贤哲代相承。和出保周民，越人资内经。仓公极炎汉，晋谧术天成。隋杨业太素，祝由法交并。至哉孙思邈，剖析验符徵。纵横分寸间，俞经从井荣。理诀本王氏，指落起沈冥。六部悉百骸，四节委七情。真筌世不乏，掇拾师唐冰。顾彼女萝托，何伤蔓葛寻。落蕣荣终夕，客鸟倦还林。雄才智助德，泽世尚为霖。危逊有明训，夷逸岂恒任。
重阳后一日偕表兄刘二绍过饶季和宅留饮联句
作者：胡布
朝代：元
体裁：七言律诗

蒹葭零露晓瀼瀼，酒熟山中访草堂。芳宴夙承酬令节，菊花今已过重阳。雕盘白雪翻鱼鲙，玉碗清风饮蔗浆。自信朱陈风俗美，酣歌千古意难忘。
野老
作者：胡布
朝代：元
体裁：五言律诗

野老无馀事，陶瓶有宿粮。花开篱下赏，酒熟瓮边尝。覆屋黄茅煖，摇风绿树凉。鱼羹饱饭后，濯足望沧浪。
金谷园图
作者：胡布
朝代：元
体裁：古风

列栋焕金碧，鳞甍儗天居。层楼何巍巍，覆此万斛珠。伊晋厄阳九，哲人遘危涂。豪奢称敌国，冰解理无渝。万金增买死，寸土不掩肤。何必一榻安，千椽为人娱。杨君惩世者，告诫以为图。
铜瓶
作者：胡布
朝代：元
体裁：古风

石床封翠琉璃冷，苔花血渍鸳鸯颈。回鸾交绮阘京绡，叠字连环倒螭影。瑶华碧井落梦房，辘轳秋声停夜梁。婺娥云纤乱青泪，薤围裂金丝断系。
长剑行
作者：胡布
朝代：元
体裁：古风

男儿当作万夫豪，俯拾青紫如鸿毛。时来拥彗横区宇，剖决浮云凌九霄。苏秦昔时贫贱阨，掉三寸舌相六国。位高金多归故乡，入门妻嫂皆下堂。一家势利尚如此，路上行人谁家子。丈夫耻作儿女悲，燕雀焉知鸿鹄志。酒酣愤歌歌激烈，双眼窥天唾地裂。便从东海批龙鳞，更向南山探虎穴。宁能寂寂鸡鹜群，微与蝼蚁争纷纭。金盘六博快一掷，采取将相图麒麟。不然凌风事远举，南招羡门拉松子。汎览清气乘阴阳，周流无极御八荒。
长安道
作者：胡布
朝代：元
体裁：古风

秣马晨登道，长安树如荠。非必松与柏，丛深荆棘里。雾露袭衣裾，岚光惚双眦。泥深马没足，顽石啮屐齿。夜永惨林猿，月黑乱山鬼。男儿负长剑，慷慨事万里。莫邪虽慄烈，出匣刃伤指。跋马东南望，泰山高可拟。思我同心人，衔杯泪如水。君自亘长途，企迹远游子。中行多曲折，污险岂自止。虎啸独惊风，鸠鸣尚愁雨。盈盈踸踔步，岁月不吾与。愿得凌穹壤，披豁我心故。铅刀况可割，鹪鹏终一翥。壮心剧良图，奋迅欲飞骛。